ועדת הפנים והגנת הסביבה, כנסת 19, פרוטוקול מספר 359, 2014-07-22 18:00

מירי רגב: אני מבקשת לפתוח את הדיון בהסתייגויות בעניין הצעת החוק לקידום הבנייה במתחמים מועדפים לדיור (הוראת שעה), התשע"ד-2014.

מירי רגב: אני מבקשת להגיד לפרוטוקול – אתם יודעים מה, אגיד את זה מחר בהצבעה, גם על הסיכום שלי עם שר האוצר, שאחרי שכל המבצע הזה יסתיים, מעבר ל-1.5 מיליארד שקל, אנחנו ניפגש ונחשוב איך אנחנו משפרים את נושא הדיור הציבורי.

מירי רגב: זה בהמשך לשיחה ששוחחתי אתו ביום שבת.

מירי רגב: אעדכן על כך מחר במהלך ההצבעות.

מירי רגב: נמצא פה בועז טופורובסקי שביקש להגיש הסתייגויות.

מירי רגב: אמרתי שמי שיהיה נוכח בדיונים אאפשר לו להתייחס.

מירי רגב: הוא לא הגיש הסתייגויות על-פי הכללים אבל אני מאפשרת לו.

מירי רגב: בבקשה.

בועז טופורובסקי: קודם כול, אני מודה לך על מתן האפשרות.

מירי רגב: גם חבר הכנסת יעקב אשר היה בדיון ביקש להגיש הסתייגויות ואישרתי גם לו.

בועז טופורובסקי: אני מעוניין לתת אפשרות ל"חברה לדירה להשכיר" לפעול בחופשיות בשביל להגדיל את היצע הדיור להשכרה.

בועז טופורובסקי: לכן אני רוצה להגיש את ההסתייגות הבאה: לאחר סעיף 9(ה) יתווסף סעיף קטן 9(ו), שקובע: "על אף האמור בסעיף 3(א) וסעיף 9(ה) תוכנית מועדפת לדיור המוגשת על-ידי החברה הממשלתית לדיור ולהשכרה יכול שתחול גם על קרקע שאינה מקרקעי ישראל".

בועז טופורובסקי: אם ההסתייגות הזאת לא תתקבל אני מבקש להגיש לחילופין את ההסתייגות הבאה: "לאחר סעיף 9(ה) יתווסף סעיף קטן 9(ו), שקובע: "החברה הממשלתית לדיור ולהשכרה תוכל להגיש לוותמ"ל תוכנית על קרקע שאינה מקרקעי ישראל, בהסכמת 80% מבעלי הקרקע, בתנאי שכל הדירות בקרקע יהיו להשכרה ובתוכניות אלו יהיה מספר יחידות דיור מינימלי של 100".

בועז טופורובסקי: "

<ערן ניצן: אנחנו לא יכולים לקבל את זה.

<ערן ניצן: זה מפתה, אבל יש עבודה ממשלתית שנעשתה במשך שבועות וחודשים.

בועז טופורובסקי: בניגוד לאוצר, בניגוד לשר.

<כרמית יוליס: אנחנו במשרד המשפטים מתנגדים לזה.

<ערן ניצן: משרד האוצר אינו מתנגד עקרונית אבל התיאום הוא עם משרד המשפטים, שמתנגד עקרונית.

<ערן ניצן: אנחנו לא יכולים להסכים לדבר כזה.

בועז טופורובסקי: מאיזו סיבה?

<כרמית יוליס: ההסכמה שאנחנו נתנו להצעה הזאת יצאה מנקודת הנחה שכל ההסדרה הזאת חלה רק על קרקע שהיא מקרקעי ישראל, ולכל היותר 80% מקרקעי ישראל ו-20% קרקע פרטית.

<כרמית יוליס: להחיל אותה על קרקע פרטית לגמרי לא מקובל עלינו.

בועז טופורובסקי: רק דרך חברה ממשלתית.

בועז טופורובסקי: לא יעשו את זה באופן אישי או פרטי.

<כרמית יוליס: אני מבינה אבל עדיין אם הקרקע שם לא באמת ציבורית במובן שההצעה מדברת עליו אז אנחנו מתנגדים להחלת ההסדר התכנוני הזה, המיטיב, שסוטה מההתדיינות הרגילה שאמורה להיות במוסדות התכנון, מתנגדים להחיל אותו על קרקע שאיננה קרקע ציבורית.

<כרמית יוליס: ההתנגדות חריפה מאוד וזה על דעתו של המשנה ליועץ המשפטי לממשלה, ברמה של לבקש להחזיר את הצעת החוק לוועדת השרים לענייני חקיקה.

בועז טופורובסקי: הבנתי.

בועז טופורובסקי: יש לנו עד מחר – מחר ההצבעות – לריב קצת.

בועז טופורובסקי: מותר גם לי מידי פעם.

בועז טופורובסקי: ..

מירי רגב: אין בעיה.

<תומר רוזנר: בשם מי ההסתייגות הזאת?

בועז טופורובסקי: בשמי הפרטי, לא בשם הסיעה.

מירי רגב: חבר הכנסת טופורובסקי הציג את ההסתייגויות שלו.

מירי רגב: נשארו לנו חברי הכנסת דוד אזולאי, דב חנין ואורלי לוי.

מירי רגב: היא דיברה קודם.

מירי רגב: אם זו לא היתה הצגת ההסתייגות שלה אז אני לא יודעת מה זה כן היה.

מירי רגב: חבר הכנסת אזולאי הגיע.

מירי רגב: חבר הכנסת אזולאי אני מבקשת את רשותך, שמרגע שדב חנין יגיע הוא ידבר, כי יש לו הצעת חוק במליאה.

מירי רגב: בבקשה, חבר הכנסת דוד אזולאי.

דוד אזולאי: תודה רבה, גברתי היושבת-בראש.

דוד אזולאי: אני רוצה להודות לכם על שחיכיתם לי.

דוד אזולאי: אני חוזר מניחום אבלים ולכן התעכבתי.

דוד אזולאי: קודם כול, לפני שאגיש את ההסתייגויות רק משפט קצר.

דוד אזולאי: אני חושב שהצעת החוק הזו שנויה במחלוקת ולא בטוח שהיא תביא תועלת.

דוד אזולאי: יתרה מכך, אני חושב שיש פה פגיעה בכל כללי התכנון והבנייה.

דוד אזולאי: אני חושב שהולכת להיות כאן בכייה לדורות כאשר הולכים להקים – אם התפטרנו מהמעברות הרי שאנחנו חוזרים למעברות.

דוד אזולאי: התוצאה תהיה שאולי יפתרו את בעיות הדיור אבל יביאו לבעיות קשות בתוך הרשויות המקומיות.

דוד אזולאי: אחד הדברים שאני רואה בהצעת החוק הזו, דילגו על כל מה שאפשר במה שקשור לתכנון ולבנייה: דילגו על ועדות מקומיות, דילגו על ועדות מחוזיות.

דוד אזולאי: זה מגיע לאיזו קבוצה של אנשים.

דוד אזולאי: שלא לדבר על כך שהשלטון המקומי, שאמור להיות הגוף שמניע את העסק הזה, בכלל לא נמצא בעסק הזה.

דוד אזולאי: נתנו לו פה ושם איזה ייצוג של 2-3 ראשי רשויות מקומיות שאמורים לייצג באותן וותמ"לים.

דוד אזולאי: לכן אני חושב שיש בעיה עם כל הצעת החוק הזאת.

דוד אזולאי: דבר נוסף וחשוב, בימים שאנחנו לצערי הרב קוברים את חיילינו ומנחמים אבלים ומבקרים פצועים קשה לי, ואני אומר את זה לחברתי חברת הכנסת מירי רגב, אני לא יודע, גברתי היושבת-ראש, מה החיפזון הזה שאנחנו צריכים לקיים את הדיונים הללו בשעות-לא-שעות, בלחץ, בימים-לא-ימים, כאשר הכנסת עושה הכול על מנת למצוא את המשותף ולא את המפריד, לא דברים ששנויים במחלוקת.

דוד אזולאי: אני רואה את זה וחושש שבעניין הזה יושב-ראש הכנסת נוהג נכון, כשהוא משתדל מאוד להימנע ולא לקיים דיונים שהם במחלוקת.

דוד אזולאי: זאת אמירה שחייבת להיאמר.

דוד אזולאי: זה לא היום, זה לא הזמן לקדם את זה.

דוד אזולאי: אפשר לחשוב שמדובר פה בפיקוח נפש.

דוד אזולאי: זה הצעת חוק ממשלתית.

דוד אזולאי: גם אם יוצאים לפגרה, על-פי התקנון אפשר להביא הצעת חוק ממשלתית.

דוד אזולאי: אז מה קרה?

דוד אזולאי: למה החיפזון הזה?

דוד אזולאי: נושא הדיור הציבורי, בישיבה הקודמת פה נמנע ביזיון מהכנסת ומהוועדה.

דוד אזולאי: אנשים כואבים, אנשים שבאמת יש להם כאב רב על כך שבמשך שנים מדברים על הדיור הציבורי והנה כשמגיעה ההזדמנות לעשות מעשה למען הדיור הציבור בעצם הולכים לפספס כאן את העיקר ובלבד שמישהו יסמן לעצמו "וי" ויגיד: "הנה, העברתי הצעת חוק" וילכו ויבנו מאות יחידות דיור בצורה חפוזה.

דוד אזולאי: אני עדיין לא רואה את הדירות האלה נבנות, אבל נניח שכן.

דוד אזולאי: אתן כדוגמה, בזמנו הגשתי הצעת חוק שגם יושבת-ראש הוועדה חתומה עליה, שאומרת דבר פשוט: שכל יזם שבונה ייתן 5% מהדירות שהוא בונה, או לחילופין שווה כסף.

דוד אזולאי: על-פי הצעת החוק הזאת המדינה לא מוציאה כסף, פשוט היא לא מקבלת את הכסף הזה.

מירי רגב: אפרופו, זאת הצעת חוק שהשר אטיאס התנגד לה ביחד עם השר שטייניץ.

דוד אזולאי: דווקא לא.

מירי רגב: אתה מדבר על הצעת חוק שהוגשה בקדנציה הקודמת.

מירי רגב: אטיאס ושטייניץ התנגדו להצעת החוק, אני מודיעה לך חד וחלק.

דוד אזולאי: הצעת החוק שהם התנגדו אליה עסקה במע"מ.

מירי רגב: גם למע"מ אפס התנגדו שר הבינוי והשיכון ושר האוצר וגם לזה.

דוד אזולאי: למען הגילוי הנאות, זאת הצעת חוק שהוכנה על-ידי אריאל אטיאס כאשר הוא היה שר הבינוי והשיכון והצוות שלו עזר בעניין הזה, לכן אני לא מאמין שמה שאת אומרת נכון.

דוד אזולאי: זה לא נכון.

מירי רגב: הוא נתן שלילי על הפריפריה ואז אמר: אני מוכן להביא את זה למרכז.

מירי רגב: כאשר הוא הביא לגבי המרכז הוא לא קידם את זה.

מירי רגב: אבל לא משנה.

דוד אזולאי: לא אכנס לזה.

דוד אזולאי: אני חושב שזה לא נכון.

מירי רגב: לא נדבר על הקדנציה הקודמת, לא של שר הבינוי והשיכון ולא של שר האוצר.

מירי רגב: שניהם בכי רע.

דוד אזולאי: זאת הצעת החוק שהוצגה בכנסת הקודמת והונחה גם בכנסת הנוכחית.

דוד אזולאי: בכל אופן, יש לי פה סדרה של הסתייגויות.

דוד אזולאי: אני לא מתכוון להיכנס לפרטי הפרטים של כל ההסתייגויות.

דוד אזולאי: יש פה מספר הסתייגויות, בעיקר על מה שקשור לתנאי הסביבה.

דוד אזולאי: בוועדה הזאת יש נציג אחד מארגוני הסביבה.

דוד אזולאי: אולי יבוא יום שכולנו עוד נצטער על כך.

דוד אזולאי: האמינו לי, מבלי לפגוע כאן באנשי המקצוע, שאני מכיר ומוקיר אותם, אני יודע שגם חלק מהאנשים היושבים פה הצעת החוק הזאת לא לרוחם, אבל הם עושים את המוטל עליהם.

דוד אזולאי: אבל גם בקרב אנשי המקצוע יש אנשים אינטרסנטים שמנסים להעביר את הצעת החוק הזאת, והם לא עושים את זה לשם שמים.

דוד אזולאי: יש להם שיקולים זרים בכל הנוגע להצעת החוק הזאת.

דוד אזולאי: שאף אחד לא ייתמם.

דוד אזולאי: אבל יבוא יום שהאמת הזאת תצא לאור, שמישהו פה ניסה לעשות מעשה שלא יעשה בכך שהוביל את החקיקה הזאת בצורה חפוזה, בצורה לא אחראית, בצורה שתזיק בסופו של יום לעם ישראל ולמדינת ישראל.

דוד אזולאי: לכן, גברתי היושבת-ראש, בסיכום דברי, אני פונה ומבקש – ואני מכיר את הרגישות שלך ויודע עד כמה את רגישה לנושאים החברתיים, ואני מאוד מעריך את זה, שלא תחשבי אחרת, גם בישיבה הקודמת פרגנתי לך על ההישג ואני יודע שהעסק הזה היה תקוע זמן רב וטוב שהושג איזה הישג.

דוד אזולאי: נכון, אמרתי גם בישיבה הקודמת, זה הישג מינורי, זה לא בא לפתור את הבעיה, אבל הוכחת שנלחמת על משהו כדי להשיג משהו.

דוד אזולאי: אבל אני חושב שזה לא מספיק מפני שאנחנו לא פותרים שום בעיה.

דוד אזולאי: אנחנו פותרים בעיה אחת של מפלגה מסוימת שצריכה להגיע בסוף מושב החורף ולהגיד "הנה, עשיתי".

בועז טופורובסקי: איזו מפלגה?

דוד אזולאי: אתן לך לנחש...

דוד אזולאי: אנחנו יודעים שבסופו של יום זה מה שיקרה.

דוד אזולאי: זה יהיה על הנייר, יגידו: "הנה, עברנו," אבל אני לא רואה עדיין את היזמים שיעשו את זה בכזאת התלהבות או בכזאת שמחה כמו שאנחנו עושים פה.

דוד אזולאי: בכל אופן, הגשתי מספר הסתייגויות.

דוד אזולאי: כפי שאמרתי, אני לא מתכוון להיכנס לפירוט.

דוד אזולאי: כל ההסתייגויות נמצאות פה פרט להסתייגות אחת, שמשום מה היה נדמה לי שהגשתי אותה אבל היא לא נמצאת בין כל ההסתייגויות שלי.

דוד אזולאי: ההסתייגות הנוספת שלי להצעת החוק הזאת, אני מבקש – אם זה הוגש על-ידי אחד מחברי הכנסת אני אצטרף.

מירי רגב: תגיד איזו הסתייגות לא כללת.

מירי רגב: תומר רוזנר תיכף יגיד לך.

דוד אזולאי: אני מדבר על הסתייגות שמדברת על כך ש"מי שבונה בניין למגורים על קרקע ששיווקה המדינה יקצה 5% מהדירות שיבנה, או במקרים שיקבע השר סכום שווה ערך ל-5% מערך הדירות לפי הערכת שמאי.

דוד אזולאי: עם זאת, השר יהיה רשאי לפטור במקרים שיקבע בתקנות מההוראות האמורות, וכן יקבע סכום תקרה, שאם ערך הקרקע לפי שומה עולה עליו יועבר למדינה סכום כספי השווה ל-5% מהדירות שייבנו".

דוד אזולאי: אני יודע שיש הסתייגות כזאת של מישהו שדיבר על 7%.

<תומר רוזנר: כן, זאת הסתייגות של חברת הכנסת לוי אבקסיס.

דוד אזולאי: אני מבקש, אם יש אפשרות שאני אצטרף להסתייגות הזאת.

דוד אזולאי: לא הייתי רוצה לקבוע 7%.

<תומר רוזנר: אתה יכול להגיש הצעה: "לחילופין: 5%".

דוד אזולאי: אני מבקש: "לחילופין: 5%".

יעקב אשר: העוזרים שלי לא יכולים להיכנס?

מירי רגב: נמצאים כאן עכשיו רק חברי כנסת ונציגי הממשלה.

מירי רגב: חברי הכנסת מספיק מבוגרים כדי לדעת מה הם אומרים.

מירי רגב: לא? תסתדר בלי העוזרים שלך.

דוד אזולאי: זאת ההצעה שלי.

דוד אזולאי: אני מבקש להוסיף את ההסתייגות הזאת.

מירי רגב: חבר הכנסת אשר, יש לך 3 דקות דיבור לפני שמגיע לכאן דב חנין.

מירי רגב: אני חושבת שאפשר בהחלט – למרות שהוא לא הגיש אותה – לרשום את ההסתייגות של חבר הכנסת דוד אזולאי, כי כאן הלכתי שלא על-פי הדין גם עם בועז טופורובסקי וגם עם יעקב אשר.

מירי רגב: לכן אני מבקשת לרשום את ההסתייגות הזאת ולהוסיף אותה.

דוד אזולאי: אני מודה לך, גברתי היושבת-בראש.

דוד אזולאי: אני מקווה שאכן ההסתייגות הזאת תעבור.

דוד אזולאי: תודה רבה.

מירי רגב: דוד אזולאי, תודה רבה לך.

מירי רגב: בבקשה, חבר הכנסת יעקב אשר, עד שדב חנין יבוא.

יעקב אשר: מזל שהוא מאחר.

מירי רגב: אם לא, היית מדבר אחריו.

יעקב אשר: שלום לכולם.

יעקב אשר: אחזור על מה שאמרתי אבל הפעם אני מביא את זה כהסתייגות, אבל אנמק אותה בשתי מילים.

יעקב אשר: אני חוזר על זה שוב ומבקש שתחשבו שוב על העניין הזה, שהצעת החוק הזאת בעצם מדברת רק על מתחמי מדינה, מה שנקרא, ובמקרה שיש 20% קרקע פרטית זה גם יכול לחול על השטח.

יעקב אשר: אני חושב שאתם צריכים לחשוב על זה פעם נוספת.

יעקב אשר: אם אנחנו מדברים על היצע בנייה, אם אנחנו מדברים על הגדלת ההיצע – לפספס את אותם חלקים שהם בבעלות פרטית – יש איזה פחד מהנושא של שטח פרטי וכולי אבל אני רוצה להסביר את הנימוק שלי.

יעקב אשר: קודם כול, מדובר בעוד מאסה גדולה שיכולה להיכנס לאותו תהליך.

יעקב אשר: מדובר פה על מתחמים לדיור.

יעקב אשר: לא מדובר על מתחמי עסקים, משרדים, מסחר או דברים מן הסוג הזה.

יעקב אשר: דבר נוסף, אחד הדברים שמציקים לכולנו בעניין הזה, גם מי שהוא לא "ירוק" מטבעו, שלא יהיה מצב שמחסלים סתם שטחים פתוחים או שטחים ריקים כשעדיין לא מנצלים ולא הופכים את הערים לקצת יותר חזקות, גם בפריפריה וגם במרכז, אבל במיוחד גם באזורי ביקוש.

מירי רגב: סליחה, עוזרים לא נכנסים.

מירי רגב: תודה.

יעקב אשר: אם אתם מדלגים על הקרקעות הפרטיות אתם יוצרים "חורים שחורים" בתוך התוכנית הגדולה הזאת.

מירי רגב: חבר הכנסת יעקב אשר, אני מצטערת שאני מפריעה לך, אבל דב חנין ירד מהמליאה ושם יש לו הצעת חוק, אז דב חנין יציג עכשיו את ההסתייגויות שלו ולאחר מכן גם אני אצטרך להעלות את הצעת החוק בעניין גבעת עמל ואז דוד אזולאי יחליף אותי כאן וליעקב אשר תהיה זכות הדיבור.

מירי רגב: אחרי יעקב אשר חמד עמאר יציג את ההסתייגויות של חברת הכנסת אורלי לוי מסיעתו, למרות שהיא הציגה את זה היום לדעתי.

חמד עמאר: היא אמרה לי שהיא לא הציגה.

מירי רגב: היא דיברה ללא הפסקה על העניין הזה, אבל בסדר.

מירי רגב: דב חנין, בבקשה.

דב חנין: תודה, גברתי היושבת-ראש.

דב חנין: אציג מייד את ההסתייגויות שלי ואנסה לעשות את זה בתמצית, אבל אני רוצה להביע מחאה על ההתנהלות שלנו בדיון הזה.

דב חנין: זו הצעת חוק מאוד חשובה, מאוד גדולה, מאוד כבדה.

דב חנין: אני מבין שלקואליציה ולממשלה יש רצון להעביר אותה, וזה רצון לגיטימי, אבל הרצון הזה לא יכול להוביל אותנו למצב שאנחנו מקיימים בהצעת חוק כל-כך כבדה דיון כל-כך כאוטי ולא מסודר.

דב חנין: אני, למשל, רציתי לשמוע גם את ההסתייגויות של חברי, הייתי פשוט בדיונים אחרים.

דב חנין: זה קורה הרבה בכנסת, אבל גם עכשיו מה שקורה לא סביר.

דב חנין: אני למשל כרגע לא מצביע על הצעות חוק שחשובות לי מאוד, כולל הצעות חוק שאני אחד היוזמים שלהן, מצב מאוד מביך, כי אני צריך להיות בוועדה ולנמק הסתייגויות.

דב חנין: לכן האמירה שלי היא שחבל שאנחנו עושים את הדברים בצורה הזו.

דב חנין: מעבר לזה, גברתי יושבת-הראש, אני רוצה להעביר אליך מכתב שחתומים עליו 8 מחברי הוועדה, רוב חברי הוועדה, חלק באמצעות חברי כנסת אחרים כבאי כוח שלהם, בפנייה אליך להפסיק את הדיונים בהצעת החוק הזאת כרגע.

דב חנין: הצעת החוק הזאת שנויה במחלוקת, יש לה מתנגדים גם בקואליציה וגם באופוזיציה.

דב חנין: אנחנו בתקופה מאוד מיוחדת, תקופה של הרבה מתח, תקופה של מלחמה ואנחנו עושים מאמצים גדולים בכנסת לצמצם את הנושאים שבמחלוקת שאנחנו עוסקים בהם.

דב חנין: אני לא אומר שאין בכלל נושאים שבמחלוקת אבל יש ניסיון לצמצם את מספרם והיקפם של נושאים שבמחלוקת.

דב חנין: הדיון שמתנהל כרגע כבר מתנהל, אבל אין לי אלא להפנות אליך את המכתב הזה ולבקש ממך להיענות למכתב ולהימנע מקיום הישיבה שמתוכננת למחר, שהיא בעצם הישיבה האחרונה לדיון בהצעת החוק.

דב חנין: מכאן, לגופן של ההסתייגויות שלי.

דב חנין: גברתי יושבת-הראש, אנחנו מדברים על מערכת מאוד מורכבת, מסובכת ובעייתית של חקיקה.

דב חנין: המנגנון של הוותמ"ל הוא מנגנון מאוד קיצוני.

דב חנין: הוא פוגע באיזונים שנקבעו לאורך שנים רבות במערכות התכנון שלנו, איזונים שאנחנו צריכים לשמור אותם גם כדי לשמור על הסביבה שלנו אבל גם כדי לשמור על החברה שלנו.

דב חנין: אנחנו מדינה קטנה וצפופה.

דב חנין: מערכת התכנון נוצרה לאורך שנים והיא מנסה לייצר איזונים בין הצרכים החברתיים השונים שלנו – צרכים של פיתוח, צרכים של בינוי, צרכים של דיור, צרכים של סביבה – ואת כל הדברים האלה דורסים לטובת מהלך מהיר של בניית דירות.

דב חנין: זה דבר פוגעני, שנזקיו יכולים להיות הרבה יותר גדולים מהתועלות שלו.

דב חנין: במקור כל המנגנון של הוותמ"ל הוקם כדי לאפשר למדינה להקים חברת דיור להשכרה משלה, שזה אגב רעיון לא רע, אלא שהיום זה כבר עבר כל מיני תהפוכות.

דב חנין: אנחנו בעצם מעבירים קרקע וזכויות בנייה לקבלנים ואנחנו אפילו לא מחייבים אותם לבנות.

דב חנין: ה"בלוף" הגדול של החוק הזה הוא שזה יקדם בנייה.

דב חנין: לא, זה לא יקדם שום בנייה כי על-פי הצעת החוק לא צריך לבנות.

דב חנין: מה שצריך להראות תוך 4 שנים זה 25% התחלות בנייה, זאת אומרת 25% התחלות בנייה של תשתית.

דב חנין: זה כלום.

דב חנין: וגם מי ש"מצפצף" עלינו ולא בונה את ה-25% התחלות תשתיות אין שום סנקציה אמיתית כלפיו.

דב חנין: זאת אומרת, החוק הזה לא מקדם בנייה.

דב חנין: אין שום חיוב לבנות, אין שום רצון לבנות.

דב חנין: יש רצון ליצור אצל הקבלנים מלאי גדול של אישורים תכנוניים שמתקבלים בדרך לא ראויה ולא תקינה.

דב חנין: החוק הזה הוא ביטוי לכשל גדול מאוד של המערכות המקצועיות במדינה, של המערכות המקצועיות שנמצאות במשרדי הממשלה.

דב חנין: מי שהעביר את החוק הזה בממשלה יצטרך אי-פעם בעתיד לתת הסברים טובים למצפונו המקצועי או ל"אינטגריטי" המקצועי שלו.

דב חנין: אני אומר את הדברים כמי שבתחילת הדרך תמך ברעיון של חברת דיור ציבורית.

דב חנין: חברה לדיור ציבורי הוא רעיון מוצלח שתמכתי בו.

דב חנין: גם חשבתי שאפשר לחשוב על מנגנונים מיוחדים שיסייעו לחברה הציבורית הזאת.

דב חנין: אבל מאותה תחנה ועד המקום שבו אנו נמצאים עברו כל-כך הרבה מים עכורים בנהר שאני לא מזהה לא את הרעיון המקורי ולא אף אחת מהכוונות שקשורות אליו.

דב חנין: גברתי יושבת-הראש, אני לא מתכוון כרגע לעשות "פיליבסטר" בוועדה ולכן לא אעבור על ההסתייגויות שלי אחת לאחת ואנמק כל אחת בנפרד.

דב חנין: אני חושב שהדברים ברמת המהות בסך הכול ברורים.

דב חנין: סוגיה מרכזית מאוד עבורנו היא סוגיית הדיור הציבורי.

דב חנין: אני יודע שסביב הסוגיה הזו היתה סערה גדולה.

דב חנין: גברתי, אני רוצה לומר לך את הדברים דווקא בצורה שקטה וללא סערת רגשות.

דב חנין: אני יודע שהדיור הציבורי חשוב לך, אבל נדמה לי, ואני אומר את הדברים בצער, לפי הבדיקה שאני עשיתי, שרימו אותך.

דב חנין: אני יודע שאני אומר דבר קשה מאוד.

דב חנין: אני חושב שפשוט נהגו אתך בצורה לא הוגנת.

דב חנין: בכדי להוריד את הדרישה שלך, שהיא דרישה נכונה ולגיטימית, שבמסגרת החוק הזה, אם אנחנו כבר עושים את כל הדבר הגדול הזה, לפחות חלק מהדירות שנבנות בערוץ המופלא והסופר-מהיר הזה יהיו דירות של דיור ציבורי, שאני חושב שזו היתה דרישה נכונה מאוד שהעלית, משרד האוצר מוכר, לצערי, סחורה שכבר בעצם נמכרה.

דב חנין: הסחורה שנמכרה זה אותם מיליארד שקלים שבעצם יגיעו מדירות שיימכרו בעתיד מתוך מלאי הדיור הציבורי.

דב חנין: אנחנו חייבים איכשהו להגדיל את המלאי.

דב חנין: הנושא הזה מאוד מרגש אותי, הוא מאוד קרוב ללבי.

דב חנין: אני מנסה להגיד אותו בצורה הכי שקטה והכי אובייקטיבית.

דב חנין: אני אומר לכם את זה בכאב, אתם נציגי הממשלה שנמצאים מולי, אני אומר לכם במלוא האחריות.

דב חנין: תנסו לרגע להסתכל על כל אותם אנשים עם צרכי דיור ציבורי, שהם המון אנשים, והם מגיעים אלינו חברי הכנסת, ויש פה חברי כנסת שמקבלים כמוני פניות ולא מסוגלים לענות לדברים האלה.

דב חנין: חלק מהאנשים האלה עומדים בקריטריונים אבל אין דירות; חלק מהאנשים האלה מאוד מסכנים אבל לא עומדים בקריטריונים כי הגביהו את הקריטריונים כי אין דירות.

דב חנין: התוצאה היא בלתי אפשרית.

דב חנין: אם אנחנו לא מצליחים איכשהו להגדיל את המלאי של הדירות בדיור הציבורי אנחנו בקטסטרופה.

דב חנין: ההזדמנות האחרונה שיש לנו – אני אומר את זה בצורה הכי שקטה שאני יכול והכי אמיתית – בשנים הקרובות לייצר את הגדלת מלאי הדירות בדיור הציבורי הוא הערוץ שאתם יצרתם.

דב חנין: אתם יצרתם ערוץ תכנוני מהיר מאוד, לדעתי מאוד דורסני, אבל לפחות אם כבר עשיתם את זה בואו תכניסו את המטרה הזאת, שכולנו – ואני חושב שפה מסביב לשולחן הזה, לפחות בקרב חברי הכנסת, כולנו מבינים את המצוקה הזאת וכולנו מרגישים שהמים מגיעים לנו כבר עד לכאן.

דב חנין: אם כבר עשיתם את כל המהלך הגדול הזה אתם צריכים לייצר - - - שמעתי את הטענה שלא רוצים לפגוע בכדאיות של הקבלנים, וגם אני לא רוצה לפגוע בכדאיות של הקבלנים.

דב חנין: אבל ההצעה שהועלתה כאן במסגרת דיוני הוועדה, שאומרת שהמדינה תיקח על עצמה לשכור את אותן דירות, 10% או 15%, לא משנה, דירות שנמצאות בדיור הציבורי, באמצעות החברות המשכנות, זה דווקא נותן לאותו קבלן 10% מובטחים שהוא לא צריך להשכיר אותם, המדינה שוכרת ממנו ומשכירה לדיירי הדיור הציבורי.

דב חנין: הפתרון הזה כל-כך הגיוני, כל-כך סביר, שאני ממש-ממש מתקשה להבין למה הוא לא אושר.

דב חנין: רבות מההסתייגויות שלנו נוגעות כמובן לממדים הסביבתיים של הצעת החוק הזו.

דב חנין: אתם יודעים, יש שיר כזה, אבל למרות שזה נאמר בשיר אגיד את זה בפרוזה: "אין לי ארץ אחרת".

דב חנין: אין לנו ארץ אחרת לבזבז אותה.

דב חנין: כל הדברים הדרמטיים שאתם עושים, כולל המעקף או הדריסה של תמ"א 35, זה דבר שמעורר אצלי פליאה כאשר הוא בא מצד גורמים מסוימים בתוך מערכת התכנון.

דב חנין: לפחות מי שנמצא במערכת התכנון יודע שתוכניות מתאר הן מין הצטברות של ידע קולקטיבי שהוקדש לו המון-המון זמן.

דב חנין: זה לא במקרה, זה לא איזה דב חנין ישב באיזה לילה שלא היה לו מה לעשות וכתב את תמ"א 35.

דב חנין: המון אנשים הקדישו המון זמן, נעשה בזה מחקר.

דב חנין: זה עושר של החברה שלנו, שהצלחנו לגבש לעצמנו איזה מנגנון מאוזן שכבר בחנו אותו וחשבו עליו וכדומה וכדומה.

דב חנין: ואתם ככה בקלות, באמת בחוסר אחריות מרשים לעצמכם לדרוך על כל הידע הזה, לחסל אותו, לזרוק אותו לפינה, להתעלם ממנו, לאפשר לעקוף אותו.

דב חנין: אני שואל את עצמי – אני פונה לאנשי המקצוע שיושבים מולי – האם כשאתם מסתכלים במראה בלילה אתם שלמים עם מה שאתם רואים?

דב חנין: בחיי, זה ממש כך.

דב חנין: הרי אנחנו לא מדברים על איזו מכשלה בירוקרטית מיותרת שכולנו בעד לבטל אותה.

דב חנין: תביאו לפה מכשלות בירוקרטיות מיותרות, כולנו מסביב לשולחן נבטל אותן אחת לאחת.

דב חנין: אנחנו מדברים על הישג תכנוני, על אחת מתוכניות המתאר שהוקדש לה המון זמן, המון משאבים, המון ידע מקצועי וכדומה.

דב חנין: אני פונה אליכם, גם לגורמי הממשלה השונים, בפנייה של הרגע האחרון ואומר לכם, ראו, הבקשה שלי מכם, אתם יכולים לתלות את זה בכל עילה שאתם רוצים, אתם יכולים לתלות את זה בעילה של צורך לחשוב פעם נוספת, אתם יכולים לתלות את זה אפילו בעילה של מצב המלחמה והרצון שלנו לא לקיים דיונים שבמחלוקת בכנסת.

דב חנין: קחו עוד פסק זמן לחשוב.

דב חנין: אל תעשו את הדבר הזה בצורה כזאת בהולה.

דב חנין: אתם עושים פה שגיאה גדולה מאוד ומי שישלם את המחיר עליה זה כל החברה הישראלית.

דב חנין: אנחנו גם חולקים על התשתית הרעיונית של הצעת החוק הזו, שחושבת שכל הבעיות מקורן במערכת התכנון.

דב חנין: יש איזו תחושה שבמערכת התכנון- - -

מירי רגב: דב חנין, הצעת החוק שלך אמורה לעלות בעוד 10 דקות במליאה, שתדע.

מירי רגב: ביקשת שנעדכן.

דב חנין: מאה אחוז, תודה, אסיים לפני זה.

דב חנין: יש לי תחושה לפעמים שבתוך מערכת התכנון יש איזה שכנוע פנימי של אנשים מתוך מערכת התכנון, שזה הדבר הכי מוזר, שרואים את הבעיה דווקא בעצמם.

דב חנין: זה הדבר הכי משונה.

דב חנין: עוד לא נתקלתי באיזו מערכת ציבורית ממשלתית שבאה לתקוף את עצמה ולהגיד שהיא בעצמה הבעיה.

דב חנין: בדרך כלל מערכות ממשלתיות באות ומספרות שהן עושות עבודה טובה.

דב חנין: פה מגיעים אלינו ממינהל התכנון קולות שמציעים בעצם לבטל את מינהל התכנון.

דב חנין: אז אם באמת רוצים לבטל את מינהל התכנון אני מציע לא לעשות את זה בשלבים.

דב חנין: קודם עשיתם את תיקון 100, שאחר כך הפך ל-101, אחר-כך יש לנו את הווד"לים במהדורה המורחבת שלהם, עכשיו יש לנו את הוותמ"ל, ובעתיד, אדוני היועץ המשפטי, אני מבקש שתתכונן לוונד"ל שהולך להגיע גם הוא בקרוב.

יעקב אשר: סקנדל?

דב חנין: הסקנדל הוא התוצאה.

דב חנין: אני מציע פשוט להחליט את זה כהחלטה אחת, פשוט להחליט שאנחנו לא צריכים מערכת תכנון בישראל, באמת, ואז כל אחד יעשה מה שהוא רוצה – Laissez faire, laissez passer – כל אחד יבנה איפה שהוא רוצה.

דב חנין: יש מדינות כאלה באפריקה, האמינו לי, וזה קורה, ובונים שם כל מיני דברים, ולפעמים גם נהרסים, אבל אתם יודעים, מה לעשות, "כשחוטבים עצים ניתזים שבבים".

דב חנין: את זה אמר סטלין פעם, אבל אצלנו כנראה מישהו מעתיק את האמירה המטופשת הזאת.

דב חנין: אז בבקשה, אתם רוצים לבטל את מערכת התכנון – תבטלו אותה בפעם אחת.

דב חנין: אני אומר לכם, אין לנו בעיה במערכת התכנון.

דב חנין: יצרתם כבר מספיק ערוצים עוקפים, יצרתם מספיק ערוצים מהירים, יצרתם מספיק ערוצים סופר-מהירים, עכשיו אתם מייצרים לנו ערוץ סופר-סופר-מהיר.

דב חנין: אני מבין שכל הערוצים הסופר-מהירים שייצרתם לנו בעבר בעצם לא מילאו את מטרתם, אז תבטלו אותם אם הם לא טובים, בואו נחליף.

דב חנין: אם כל הדברים הקודמים שעשיתם לא מצליחים בואו תעשו את הדבר שכן יצליח במקומם.

דב חנין: למה לעשות לנו גם וגם וגם וגם וגם?

דוד אזולאי: בתוך שנה תראה מאות אלפי דירות במדינת ישראל.

דב חנין: מיליונים.

דב חנין: אבל אני יכול לראות את מאות אלפי הדירות כבר היום.

דב חנין: אני מסתכל פה בדוחות שנמצאים במינהל התכנון ואני רואה שבאזור המרכז יש 141,000 דירות מאושרות שמחכות שיבנו אותן.

דב חנין: אז מה אתם רוצים ממערכת התכנון?

דב חנין: הדירות האלה מאושרות ברמה התכנונית.

דב חנין: אם חסרים לכם נתונים אני מוכן לספק לכם את הנתונים האלה.

דב חנין: לכן, גברתי יושבת-הראש, אני מסכם ואומר, הפניות שלי הן שלוש.

דב חנין: אני מציע, ראשית, לא לקיים את הדיון מחר.

דב חנין: אם הדיון כן יתקיים מחר אני מציע לממשלה להגיע אלינו לדיון הזה ולהגיד: אנחנו מבקשים חודש לחשוב אחרי מה ששמענו בדיונים האלה, אנחנו מבקשים חודש לחשוב איך אנחנו רוצים להתמודד עם העניין הזה.

דב חנין: ואם שתי הבקשות הללו לא מתקבלות אז יש לנו שורה ארוכה של הצעות, אני מקווה שכולן יתקבלו מחר בבוקר ויהפכו את החוק הזה לחוק קצת פחות מזיק, ואני מקווה שכאשר הוא יהיה קצת פחות מזיק הממשלה תתחיל לתמוך בו בהתלהבות גדולה יותר.

דב חנין: תודה.

מירי רגב: קודם כול, אני רוצה בכל זאת להתייחס – לא להסתייגויות של כל החברים – לאופן הניהול.

מירי רגב: אין כאן שום דבר שהוא לא על-פי הסדר.

מירי רגב: קיבלנו אישור מסודר.

מירי רגב: מנהלת הוועדה פנתה ליושב-ראש הכנסת, אשר אישר לנו לקיים את הדיון החל מהשעה 18:00 ועד שנסיים אותו היום, על-פי הנהלים של הכנסת.

מירי רגב: כך פעלנו גם בעניין הזה.

מירי רגב: דבר שני, החוק הזה נדון במהלך המושב הזה מספר דיונים רב מאוד, מהבוקר ועד הערב, בגלל מורכבות החוק.

מירי רגב: גם פיצלתי אותו מהתחום הקנייני כדי לאפשר לוותמ"ל, רק למוסדות התכנון לעבוד, משום שמוסדות הרישוי לוקח זמן עד שהם יפעלו ועד שהם יצרו דירה אחת ייקח בין 4-5 שנים.

מירי רגב: אני מקווה שפחות, אבל ייקח זמן.

מירי רגב: לכן פיצלנו אותו מאותו חוק שעליו נדון בקטע הקנייני לא במושב הזה.

מירי רגב: גם זה נעשה מתוך ראיית טובת העניין וכדי להסתכל על הנושא הזה באופן נכון.

מירי רגב: הדבר האחרון שהערת וחשבתי שבכל זאת נכון לדבר עליו הוא נושא הדיור הציבורי.

מירי רגב: הדיור הציבורי הוא נושא חשוב בעיני לא פחות מאשר אחרים.

מירי רגב: אני חושבת שמאפס להביא 1.5 מיליארד שקלים, זה בזכות ההתעקשות של ועדת הפנים והגנת הסביבה, זה הישג לוועדת הפנים והגנת הסביבה.

יעקב אשר: הוא אומר ש"עבדו" עליך.

יעקב אשר: תסבירי לנו.

מירי רגב: אני לא מבינה מה זה "עבדו עלי".

מירי רגב: אני רוצה להגיד לכם דבר אחד.

מירי רגב: אני לא מסכימה לכל עמדותיו של שר האוצר יאיר לפיד, אבל דבר אחד יש לו – מילה.

מירי רגב: אם הוא אמר לי דבר ועמד בו, זה מה שבעיני חשוב.

מירי רגב: 1.5 מיליארד שקלים, 1.1 מיליארד שקלים – אפשר היה להגיד שיש מכירת דיור.

מירי רגב: במשך 10 שנים היו מכירות דיור והכסף לא חזר לדיור הציבורי.

מירי רגב: אף שר אוצר, כולל שר אוצר ממפלגתי, לא החזיר את הכסף לדיור הציבורי.

מירי רגב: הקרן עברה בשבוע שעבר בוועדת הכספים.

מירי רגב: עד שהקרן לא עברה לא הייתי מוכנה להביא את הצעת החוק הזאת לפה להצבעה.

מירי רגב: בנוסף, קיבלנו לא הבטחה אלא חתימה של משרד האוצר ושל שר הבינוי והשיכון, עם סעיף תקציבי, לאישור שיפוץ 12,000 יחידות דיור ציבורי ב-3 השנים הקרובות, בהיקף של 110 מיליון שקל בכל שנה, צביעת תקציב, ובנוסף גם 45 מיליון שקל לטובת שיקום שכונות והפעלת מועדונים.

מירי רגב: אם 1.5 מיליארד שקל זה לא כסף, יכול להיות, אבל כשאני שקלתי האם עדיף לי להביא 30% לשכר דירה, 15% לשכירות דירה לטווח ארוך במחירי השוק ועוד 15% במחיר מפוקח בכל תוכנית, כולל 1.5 מיליארד שקלים עכשיו "תכלס" לדיור הציבורי, לא בעוד 4-5 שנים כאשר הפרויקטים האלה יסתיימו, אני חושבת שזה הישג יפה לוועדת הפנים והגנת הסביבה, זה הישג יפה לדיור הציבורי.

מירי רגב: אפשר לעשות עוד, תמיד.

מירי רגב: אבל מה לעשות, יש לנו מלחמות, יש לנו דברים וצריך לחלק את מעט התקציב שיש לנו לרווחה ולקשישים ולהמון דברים.

מירי רגב: אני חושבת שכאן יש לנו הישג יפה.

מירי רגב: הוא לא מושלם, הלוואי והייתי יכולה לעשות יותר, אבל מכל אלה שדיברו כאן, כולל חברי קואליציה – הם רק מדברים.

מירי רגב: אנחנו – עשינו.

מירי רגב: לא מספיק, נכון, אבל עשינו, מאפס ל-1.5 מיליארד שקל – זה הישג יפה.

מירי רגב: זה מה שיש לי להגיד.

מירי רגב: אגיד את זה היום ביום הדיור הציבורי ואגיד את זה גם מחר לפני ההצבעות.

מירי רגב: עכשיו אנחנו ממשיכים עם ההסתייגויות של חבר הכנסת יעקב אשר ולאחר מכן ההסתייגות של חברת הכנסת אורלי לוי אבקסיס שיציג חבר הכנסת חמד עמאר.

חמד עמאר: אבל חלק מן ההסתייגות שלנו כפי שאמרת עכשיו נמצאות כבר בתוך הצעת החוק, "15% מיחידות הדיור יהיו להשכרה לטווח ארוך במחיר מופחת".

מירי רגב: תראה, מגישים הסתייגויות חברי כנסת שלא היו פה באף דיון, שבאו ודיברו רק על מה שהם רוצים להגיד.

חמד עמאר: זה כבר בתוך הצעת החוק, לא צריך להסתייג.

מירי רגב: זה לא מעניין, הרי לא משנה מה בתוך הצעת החוק ומה לא.

מירי רגב: זה להגיש הסתייגות כדי להגיש הסתייגות.

מירי רגב: לכן אני לא מתווכחת.

מירי רגב: היום קיבלתי החלטה, אני לא מתווכחת, לא מוציאה מדיונים.

מירי רגב: קיבלתי החלטה שהיום כולנו עם חיילי צה"ל ומפקדיו, זהו.

מירי רגב: מי שרוצה יבוא, ש"יעשה סיבוב", שיקבל כותרת, שידבר על דברים.

מירי רגב: אבל לוועדה הזאת יש הישגים – 30% בהשכרה לדיור בר-השגה ועוד דיור ציבורי.

מירי רגב: זה טוב?

מירי רגב: זה מספיק?

מירי רגב: זה הכול?

מירי רגב: לא.

מירי רגב: הלוואי ויכולתי להביא את כל מה שאני רוצה.

מירי רגב: לא הצלחתי להשיג את זה עם שר אוצר ממפלגתי אבל הצלחנו להשיג את זה עם שר אוצר מ"יש עתיד".

מירי רגב: זהו.

מירי רגב: יעקב אשר, בבקשה.

יעקב אשר: אני לא אוהב את המוזיקה הזאת, אבל זה דבר אחר.

מירי רגב: אבל מה לעשות.

יעקב אשר: אבל אני מתייחס עניינית ואחזור על הדברים הענייניים.

יעקב אשר: אני חוזר שוב על כך שהצעת החוק מדברת בעצם רק על קרקע ש- - -

מירי רגב: דרך אגב, אותה הסתייגות שאתה הגשת הציג גם בועז טופורובסקי, רק שתדע, לפני שהגעת.

יעקב אשר: אני מסכים להצטרף אליו או שהוא יצטרף אלי.

יעקב אשר: אני רוצה להסביר את עצמי.

יעקב אשר: אני מדבר אל אנשי המקצוע שהם פחות המקצוענים בבנייה.

יעקב אשר: אנחנו מדברים על הליך שבעצם כל הזכות שלו להיעשות בצורה הזאת ולהיכנס לתוכנית כזו גדולה, עם הרבה מאוד סיכונים והרבה מאוד דברים, היא רק בגלל בעיית הדיור.

יעקב אשר: אם רוצים לפתור את בעיית הדיור אי אפשר להתייחס לחלקים מסוימים בלבד ולחלקים אחרים לא.

יעקב אשר: חלק גדול מאזור המרכז, מאזורי הביקוש, בין 40%-50% זה אדמות פרטיות.

יעקב אשר: כאשר אנחנו מדברים על אזורי ביקוש, כשאנחנו מדברים על פתרון של המצוקה אנחנו יודעים שחלק יהיה בפריפריה במתחמים גדולים שהמדינה תיזום, ולדעתי ככל שיהיו פחות מתחמים אבל יותר מתחמים גדולים, בכמה "מכות" גדולות", כך ייטב כי אז בעצם יוצרים ערים חזקות יותר גם בפריפריה.

יעקב אשר: אבל באזורי המרכז, וזה לא רק גוש דן אלא זה גוש דן והמרכז – גברתי, אני רוצה שתקשיבי לי כי הדבר הזה חשוב – בהצעת החוק הזו אנחנו מפספסים את החלק הזה, את הקרקעות הללו.

יעקב אשר: אני רוצה לתת לכם דוגמה ממקום נוסף שבו עשיתם את השגיאה הזאת, הווד"ל.

יעקב אשר: בווד"ל גם כן לא כללו קרקעות פרטיות ותבדקו כמה תוכניות יש בהליך של אישור בווד"ל.

יעקב אשר: את יכולה להגיד בקול, אשמח לשמוע.

יעקב אשר: כמה תוכניות יש בווד"ל?

יעקב אשר: למיטב ידיעתי, בסביבות 46 תוכניות במצבי אישור כאלה ואחרים, מתוכן באזור גוש דן והמרכז, כולל פתח-תקווה, אלעד, ראש העין, האזורים האלה, יש 5 או 6 תוכניות כאלה.

יעקב אשר: זאת אומרת, מפספסים פלח אדיר בעקבות העניין הזה.

יעקב אשר: כל גורמי המקצוע ממשרדי הממשלה השונים שיושבים פה, ולא אבקש מאף אחד כרגע לאשר או לא לאשר את דברי, זה לא תפקידי, באותה דעה, ואתם יודעים את זה, כי היו גם ויכוחים על העניין הזה.

יעקב אשר: דבר נוסף, יש חשש שכדי ליצור את מלאי הדירות אנחנו נבנה עכשיו כל מיני מקומות שיהיה בהם בזבוז קרקע כזה או אחר ונפזר בנייה.

יעקב אשר: ראו ההתנגדות של הירוקים והחשש שלהם מכך ששטחים ילכו לאיבוד סתם לבנייה.

יעקב אשר: אגב, אני רוצה להזכיר לכם דבר אחד, ואני מביא דבר מהעבר שלי כפקיד בעיריית בני-ברק.

יעקב אשר: לפני 15 שנים ניסיתי לשכנע את משרד החינוך – בסוף הצלחתי – שבמקומות צפופים הפרוגרמות של משרד החינוך לבתי-ספר לא נכונות.

יעקב אשר: הם שוטחים בית-ספר לקומה אחת או שתיים על 25-30 דונם, כשיש בזה גם בעיות של שליטה על בית-הספר ובעיות פדגוגיות, אבל אמרתי שבישובים כמו בני-ברק, שהייתי אז מנהל אגף החינוך שלה, אין את השטחים הללו והצעתי אז שיעשו פרוגרמה שלא מדברת על חצי דונם לכיתה אלא פחות.

יעקב אשר: הקרקע הזאת יקרה, הקרקע הזאת אינה בנמצא.

יעקב אשר: אמרתי להם: קחו בחשבון, בעוד 10-20 שנים גם ברמת-גן תגיעו לאותה צפיפות וגם בתל-אביב תגיעו לאותו דבר.

יעקב אשר: אין שום עניין לשטוח את בית-הספר.

יעקב אשר: כמעט זרקו אותי מהמדרגות.

יעקב אשר: היה שם דוקטור בתפקיד והוא כמעט וגלגל אותי מכל המדרגות.

יעקב אשר: וראה זה פלא – בינתיים התקדמתי לתפקידים אחרים ועדיין טיפלתי בעניין הזה – משרד החינוך לפני שנתיים גמר עבודה שארכה כמה שנים, עם צוות תוכניות ופרופסורים, וההצעה הראשונה שלהם היא בנייה לגובה, ניצול קרקע במוסדות חינוך.

יעקב אשר: הקרקע היא משאב במדינת ישראל.

יעקב אשר: עכשיו מה אנחנו עושים?

יעקב אשר: מאחר וקרקעות פרטיות לא נכללות בעניין אז זה ילך רק לאזורים יותר פריפריאליים, נקרא לזה.

יעקב אשר: באזורי הביקוש אנחנו שוב נפספס, שוב זה יהיה לעשירים בלבד.

יעקב אשר: הרי לא נגיע גם להורדת מחירים בעניין הזה, איפה שאנחנו באמת רוצים לתת את ה"שוֹס" הגדול, בגלל שייווצרו "חורים שחורים" של קרקעות פרטיות, שאף אחד לא פראייר, הם לא יבנו בזכויות קיימות כאלה או אחרות כאשר למדינה יש עדיפות במכרזים שהיא תוציא למתחמים ענקיים, לזכויות יתר ולקיצור הליכים, שכולם משוועים לזה.

יעקב אשר: אז אנא מכם, אני יודע שיש פחד לדבר על קרקע פרטית, אבל זה פספוס של גל, פספוס של דבר נכון שאסור לפספס אותו.

יעקב אשר: לכן ביקשתי להכניס תיקון בסעיף 2.

יעקב אשר: אני לא צריך לקרוא את ההסתייגות, היא כתובה בפניכם.

יעקב אשר: הצעתי שיימחקו סעיפים 2(א) ו-3 ותתווסף בסעיף 9(א) פסקה (5): "בעל קרקע או מי שיש לו עניין בקרקע", ובסעיף 9 – "הסעיף יימחק".

יעקב אשר: אלה הדברים בנושא הזה.

יעקב אשר: נושא נוסף שדיברו עליו הרבה, אני מצטרף גם לאחרים שדיברו עליו, הוא תמ"א 35.

יעקב אשר: זה דבר שבעצם נותן פלטפורמה תכנונית מסוימת.

יעקב אשר: לדעתי להעביר דבר כזה לממשלה או לתת אפשרות במקרים מסוימים שהממשלה תוכל לגבור על כל המועצה הארצית לתכנון ובנייה שישבה וחישבה ועשתה את כל ההסתכלות התכנונית הנכונה במשך שנים, לתת לממשלה את הדבר הזה לדעתי זה בעייתי וצריך להשאיר את המצב כפי שקיים היום.

יעקב אשר: אם הממשלה רוצה לשנות היא צריכה לעשות את זה באישור של המועצה הארצית.

יעקב אשר: אני אומר את זה לא כ"ירוק" ולא כ"ירוק בהיר".

מירי רגב: אם שר הפנים, שזה מתוקף תפקידו, אומר: אני מוכן בעניינים גדולים – הרי כאן הולכים לדבר על מתחמים ענקיים שלא מצליחים להזיז אותם שנים, למשל להזיז את משרד הביטחון משטחים במרכז הארץ- - -

יעקב אשר: אז מה הבעיה שאותה ממשלה עם שר הפנים והנציג שלו שעומד בראש יקבלו החלטה במועצה הארצית?

מירי רגב: מדובר עכשיו על פינוי בינוי.

מירי רגב: אבל רצינו לתת לזה קדימות.

מירי רגב: שר הפנים אמר: אני בא עם המלצה לממשלה.

מירי רגב: זה לא מקרה שאני לא בא עם המלצה, זה לא שאני מחוץ לתחום.

מירי רגב: אני בתחומי פינוי בינוי בא עם המלצה לממשלה כדי שהיא תקבל החלטה.

מירי רגב: אותו דבר פה.

מירי רגב: מה הבעיה?

יעקב אשר: אבל זה יכול להיות גם אם הוא לא בא עם המלצה, עדיין לממשלה יש אפשרות- - -

מירי רגב: לא.

יעקב אשר: בוודאי.

יעקב אשר: שר הפנים הוא רק חלק מתוך העניין הזה.

<תומר רוזנר: לא נכתב שזה לפי הצעת שר הפנים.

יעקב אשר: זה במפורש לא רק לפי הצעת שר הפנים.

יעקב אשר: שר הפנים יכול להסמיך את יושב-ראש המועצה הארצית ואז את אומרת שקיבלנו אותו דבר.

יעקב אשר: זה לא נכון.

יעקב אשר: יכול לבוא שר האוצר או שר אחר וברוב כזה או אחר לקבוע.

מירי רגב: המלצת מינהל התכנון – ראש מינהל התכנון כפוף לשר הפנים.

יעקב אשר: עזבי עכשיו פוליטיקה.

יעקב אשר: אם הייתי בא כאופוזיציה – יש לי מספיק מה להגיד כאופוזיציה.

יעקב אשר: אני אומר עוד פעם, לא יכול להיות שברוב של איזו ועדה ממשלתית אפשר יהיה לנפץ עבודה של שנים של המועצה הארצית ולנפץ את כל ההיבטים התכנוניים.

יעקב אשר: זה לא עובד כך, זה לא עובד כך בשום מקום.

מירי רגב: חבר הכנסת דוד אזולאי יחליף אותי.

מירי רגב: אחרי שחבר הכנסת עמאר ידבר נציגי הממשלה צריכים להשיב על ההסתייגויות גם אם חברי הכנסת לא נוכחים כאן?

<תומר רוזנר: אם הם רוצים.

<תומר רוזנר: אין חובה שהממשלה תשיב.

מירי רגב: טוב, שנציגי הממשלה ישיבו על דברים שעלו.

יעקב אשר: אני רוצה שאת תשיבי.

מירי רגב: אני לא משיבה, לי אין מה להשיב.

יעקב אשר: את צריכה לגרום לכך שזה יהיה, מה שדיברתי בהתחלה, והדבר השני על המעמד של המועצה הארצית בצורה כזאת או אחרת.

יעקב אשר: דבר אחרון, סעיף נוסף הוא סעיף 28.

יעקב אשר: לא יכול להיות שוועדה כזאת בסופו של יום, במקרים חריגים כאלה ואחרים שהרשות המקומית כן מסכימה או לא מסכימה, שהוותמ"ל תוציא היתרי בנייה.

יעקב אשר: לא יכול להיות דבר כזה.

יעקב אשר: צריך למצוא איזה מנגנון אחר שבאמצעותו אפשר לאלץ את הרשות המקומית, לגרום לה לעשות את זה.

יעקב אשר: לא יכול להיות שמוסד כזה שנבנה לצורך מסוים, אמנם במקרים חריגים, במקרה שהרשות המקומית לא בסדר או כן בסדר, בסופו של דבר ייתן היתר בנייה.

יעקב אשר: לא יכול להיות דבר כזה.

יעקב אשר: את מבינה לאיזה סעיף אני מתכוון?

יעקב אשר: את זוכרת.

יעקב אשר: לא יכול להיות דבר כזה.

יעקב אשר: המשמעות של היתר בנייה היא תנאים להיתר, בטיחות, שעות עבודה, ליווי אחר-כך לטופס 4.

יעקב אשר: לא יכול להיות, אין יצור כזה.

יעקב אשר: אתם צריכים ליצור איזו סנקציה על ראש רשות מקומית שלא עושה את זה.

יעקב אשר: תמצאו סנקציות אחרות.

יעקב אשר: אבל לא יכול להיות שהוועדה הזאת תקבל סמכויות של רשות רישוי שיכולה להוציא היתרי בנייה.

יעקב אשר: תחשבו מה יקרה במקום כמו תל-אביב, שיש לה ראש עירייה מצוין, שֶרִיף, שיוציאו היתר בנייה מעל הראש שלו.

יעקב אשר: הוא יפקח על זה הלאה?

יעקב אשר: הוא יפקח על טופס 4?

יעקב אשר: הוא יפקח במהלך הבנייה על דברים?

יעקב אשר: הרי תהיה התנגשות לא נורמלית.

יעקב אשר: תמצאו משהו אחר לריב אתו בחדרים הפנימיים אבל לא על חשבון בנייה ועל חשבון טיב הבנייה, איכות הבנייה, בטיחות הבנייה.

יעקב אשר: חברים, הוצאת היתר בנייה זה אקט שלא יכולים לעשות אותו בפקס, באיזה משרד ממשלתי מאיזו ועדה.

יעקב אשר: זה חייב לבוא בליווי של אנשי מקצוע, זה חייב להיות בליווי על טופס 4 או על טופס אכלוס ודברים מן הסוג הזה.

יעקב אשר: לא יכול להיות שוועדה כזאת תוציא היתרי בנייה.

יעקב אשר: אלה ההסתייגויות שלי, אדוני.

יעקב אשר: הגשתי אותן ואני מקווה שיאשרו אותן.

דוד אזולאי: יש הערה אחת.

דוד אזולאי: יש הסתייגות אחת שלך שנוגדת את ההסתייגות שלי.

דוד אזולאי: לגבי הקרקע הפרטית אני לא מצטרף להסתייגות שלך, רק לזאת, אבל לשאר ההסתייגויות שלך אני מצטרף.

יעקב אשר: שיירשם בפרוטוקול שאנחנו מסכימים כמעט בכול.

יעקב אשר: תן לי דקה לשכנע אותך למה אתה טועה.

דוד אזולאי: אין לי בעיה, אם זה יגרום לדבר חשוב בינינו נעשה גם את זה.

דוד אזולאי: אדוני סיים?

יעקב אשר: סיימתי, למרות שהיה חשוב לי שהיושבת-ראש תהיה פה.

דוד אזולאי: נציגי הממשלה שמעו אותך.

יעקב אשר: נציגי הממשלה, אני לא רוצה להביך אותם פשוט.

דוד אזולאי: הם יודעים את האמת כי לא כולם מסכימים להצעת החוק.

יעקב אשר: זו ההתנגדות של משרד המשפטים, אמרתם את זה גם בישיבה הקודמת, אבל אני חושב שצריכה להיות הבנה ואיזה היגיון בדברים האלה.

יעקב אשר: לפי הדברים הללו אז תאסרו בכלל אפשרות להעצמת זכויות בקרקעות פרטיות.

יעקב אשר: תהדקו את הפיקוח, תהדקו את ההסתכלות, תהדקו את מי שצריך לפקח על הדברים האלה, אבל לא לאפשר דבר כזה?

יעקב אשר: תעשו מפה של הצרכים במדינת ישראל, אתם מפספסים חלקים ענקיים מהמפה הזאת.

יעקב אשר: איזה היגיון יש בזה?

יעקב אשר: אולי שמשרד המשפטים ישיב, בכל זאת.

דוד אזולאי: חבר הכנסת אשר, אתה יודע, הבעיה תתחיל אחרי שהבניין הוקם והמערכת הוקמה, אז תראה את הבעיות שיצוצו, איך ינהגו אז ראשי עיריות שלא היו שותפים לקבלת ההחלטות הללו.

יעקב אשר: ראשי העיריות כן משותפים פה, לא נכון.

דוד אזולאי: יש להם ייצוג מצומצם מאוד בוועדה.

דוד אזולאי: אין להם הרבה מה להגיד כי הממשלה דורסת והיא תקבל את ההחלטה.

דוד אזולאי: תסתכל על הרכב הוועדה ותבין על מה אני מדבר, ידידי.

יעקב אשר: אבל זה לא קשור.

חמד עמאר: תמ"א 35 תהיה יותר גמישה?

יעקב אשר: לא גמישה.

יעקב אשר: יש להם אפשרות לפרוץ את תמ"א 35.

<אפרת ברנד: אנסה לעשות קצת סדר.

<אפרת ברנד: בניגוד לכל תוכנית מתאר ארצית שיש אפשרות לגבור עליה, לגבי תמ"א 35 אין אפשרות לגבור עליה.

<אפרת ברנד: מה שהחוק מאפשר הוא שאותן גמישויות שנתונות היום בתמ"א 35, שנקבעו לגבי עניינים מסוימים בתמ"א 35, בעיקרון ככל שהממשלה תחליט בתוכנית ספציפית הסמכויות האלה של הגמישות יינתנו לוועדה.

<אפרת ברנד: זאת אומרת, אין אפשרות לסתור את התוכנית, אבל יש אפשרות לממשלה לקבוע בהקשר של תוכנית מסוימת שהסמכות של המועצה הארצית לתת את הגמישות תועבר לוועדה.

חמד עמאר: כי היום להזיז מתמ"א 35 זה רק הממשלה, זה בסמכות הממשלה.

<אפרת ברנד: לא.

<אפרת ברנד: גם בחוק אם אתה רוצה לשנות את תמ"א 35 אתה יכול לעשות את זה רק על-ידי הממשלה.

<אפרת ברנד: החוק נוגע רק לסעיפי הגמישות.

יעקב אשר: אבל זה אותו דבר.

<אפרת ברנד: לדוגמה, אם תמ"א 35 קובעת בסעיף 613 שאסור לעשות בנייה שאינה צמודת דופן אלא אם יתקבל אישור המועצה הארצית, בא החוק ואומר: אם הממשלה תקבע בהקשר של תוכנית ספציפית שהסמכויות של המועצה הארצית יועברו לוועדה, זה אומר שאותו אישור שניתן בתמ"א 35 יוכל להינתן על-ידי הוועדה.

<אריאל וכסלר: שינוי בגודל המרקמים לדוגמה לא ניתן לעשות במסגרת הזאת.

<תומר רוזנר: נכון להיום אי אפשר.

חמד עמאר: יש את בסיס הגבולות של תמ"א 35?

<אפרת ברנד: בזה אבל אין גמישות, בזה אי אפשר לגעת.

יעקב אשר: אבל יש כאן דבר אחד עקרוני.

חמד עמאר: אני דווקא רוצה שייגעו בזה.

חמד עמאר: זה אחד הדברים הקשים והבעייתיים ביותר.

חמד עמאר: בישובים הדרוזים אחת הבעיות הגדולות ביותר היא תמ"א 35.

חמד עמאר: בניגוד לכל מה שאמרו חברי הכנסת, לא אנשי מקצוע עשו את זה אלא אנשים ישבו במשרדים בירושלים וקבעו, שמו קו אדום מסביב לכל ישוב דרוזי, ועכשיו לך תזיז את תמ"א 35.

<ערן ניצן: זה רלוונטי לדיון שמתקיים באופן ער ביותר בתוך המועצה הארצית בשבועות האחרונים.

חמד עמאר: זה בדיוק.

חמד עמאר: אני דווקא נגד העמדה שלכם בנושא הזה.

יעקב אשר: אבל תחשוב מה יגיד חמד עמאר אם מחר "האנשים במשרדים" יעשו למישהו שינוי כזה או אחרת.

יעקב אשר: היום זה המועצה הארצית, זה עדיין גוף מקצועי, ומחר הכוח שלו ייפגם.

יעקב אשר: מחר אתם יכולים להיכנס לנעליו בהקלות האלה ובדברים אחרים וישבו בחדרים אפופי עשן כאלה ואחרים אנשים שהם בעצם יותר פוליטיים ופחות מקצועיים.

יעקב אשר: מה לעשות, המועצה הארצית לתכנון ולבנייה בנויה אחרת, היא בנויה על פלטפורמה יותר מקצועית.

יעקב אשר: גם פה יש כמה אנשי מקצוע, אבל זה עדיין לקחת סמכות סטטוטורית מן המועצה הארצית.

יעקב אשר: זה דבר מסוכן.

יעקב אשר: תמצאו את הדרך שיהיה בהסכמה או בהיוועצות או במשהו מן הסוג הזה, ולא להיכנס להליכים.

יעקב אשר: אתם רוצים לחסוך בירוקרטיה, זה טוב, אבל אל תחסכו את ההסתכלות המקצועית האמיתית בנושאי תכנון.

יעקב אשר: תכנון הוא עסק רציני, לא כל אחד יכול לקבל החלטות בדברים האלה, בטח לא בהיקפים כאלה, בהסתכלות על מדינת ישראל מלמעלה, ממעוף ציפור.

חמד עמאר: רק אציג את ההסתייגויות כי אני צריך ללכת.

דוד אזולאי: נציגי הממשלה, אחר-כך אאפשר לכם לענות.

חמד עמאר: רק בקצרה אציג את ההסתייגויות.

חמד עמאר: הבנתי מההסבר שקיבלתי מיושבת-ראש הוועדה שלתוכנית מועדפת לדיור הוקצו 15% מיחידות הדיור שנקבעו בתוכנית להשכרה לטווח ארוך במחיר מופחת.

חמד עמאר: זה כבר התקבל בוועדה, לכן את החלק הראשון של ההסתייגות אין מקום להגיש.

חמד עמאר: החלק השני בהסתייגות של אורלי לוי אבקסיס, היא מציעה ש-10% יהיו לדיור ציבורי עם מחיר מפוקח.

חמד עמאר: ואם זה לא יתקבל, אנחנו מציעים לקבוע "7% לדיור ציבורי", בשם הסיעה.

חמד עמאר: אגיד שני משפטים לגבי תמ"א 35.

חמד עמאר: אחת הבעיות הגדולות שאני נתקל בהן במגזר הדרוזי, מדוע אנחנו לא מצליחים להתפתח במגזר הדרוזי, כי קבעו באופן שרירותי קו מסביב לכל ישוב דרוזי ולא ניתן להזיז את תמ"א 35.

חמד עמאר: ראשי מועצות עולים לירושלים ומנסים להזיז את זה בשביל לפתח את הישובים אך אנחנו לא יכולים, כי יש אדמה מוגבלת אצל הדרוזים לקרקע של המינהל, רוב הקרקע היא פרטית.

חמד עמאר: קרקע של המינהל נכללת כמעט כולה מחוץ לתמ"א 35 ואם אתה רוצה לפתח שכונות לחיילים משוחררים אומרים לך: אנחנו לא יכולים לפתח קרקעות לחיילים משוחררים.

חמד עמאר: למה?

חמד עמאר: כי זה מחוץ לתמ"א 35.

חמד עמאר: עשו את זה לפני כל-כך הרבה שנים אנשים שלא הגיעו אפילו לישובים.

חמד עמאר: לכן כל נושא תמ"א 35, אם החוק הזה יאפשר גמישות להרחיב את הישובים ולאפשר תכנון לחלקות לחיילים משוחררים זה יעזור מאוד.

חמד עמאר: דיור ציבורי אין במגזר הדרוזי, למרות שרציתי שיהיה אצלנו דיור ציבורי.

חמד עמאר: אלה שתי ההסתייגויות של אורלי לוי אבקסיס ושל הסיעה.

חמד עמאר: אני מקווה שנצליח להעביר אותן.

דוד אזולאי: אני מקווה שזה לא מה שיגרום לך להצביע בעד ההצעה.

דוד אזולאי: ..

דוד אזולאי: תודה רבה.

דוד אזולאי: בבקשה הצוות המשפטי.

יעקב אשר: אני מבקש גם מהצוותים האחרים להשתתף.

יעקב אשר: זה מפריע לי, אגיד לך מדוע.

יעקב אשר: אני רואה את זה כדבר כל-כך לא הגיוני, כאדם שבא מן השטח, אדם שבנה עיר.

יעקב אשר: זה לא יכול להיות.

יעקב אשר: ישבתי 5 שנים בוועדה המחוזית בתל-אביב וראיתי תוכניות וראיתי דברים שמגיעים לשם.

יעקב אשר: צריך היגיון מדוע לפספס דבר כזה כאשר רוצים לעשות כזה גל גדול.

יעקב אשר: אלא מה, אתם אומרים: בואו נתחיל לבנות את כל הפרברים, נבנה את הפרברים של המדינה.

יעקב אשר: לא תעשו בזה כלום.

יעקב אשר: כמה קרקעות גדולות של המדינה כבר יש לכם בתוך ערי המרכז באזורי ביקוש?

יעקב אשר: כמה?

יעקב אשר: כמה קרקעות מדינה כאלה יש שאין בהן שדה תעופה או 4 בארות נפט או משהו כזה?

יעקב אשר: לא פופולרי להגיד את זה כי כאילו "קרקע פרטית, מה פתאום לבנות?

יעקב אשר: " אבל זה כל-כך הגיוני.

דוד אזולאי: חבר הכנסת יעקב אשר, נראה לי ששכנעת פה חלק מן האנשים והם רוצים להתייחס לדברים שלך בצורה ראויה.

<ערן ניצן: יש גם הערות משפטיות שיתייחסו אליהן בהמשך.

<ערן ניצן: לגבי הטענה על הרס מערכת התכנון – אנחנו כמובן כופרים בטענה הזאת.

<ערן ניצן: אחד הלקחים שלמדנו ב-5 השנים האחרונות הוא המחיר הכבד שהחברה כולה נושאת בו כשמדפי התכנון ריקים.

<ערן ניצן: אנחנו חיים את המציאות הזאת גם היום דרך אגב.

<ערן ניצן: כשרואים את 2014-2015, יש מעט מאוד תוכניות בשלות ונטולות חסמים שאפשר לעבוד איתן.

<ערן ניצן: עכשיו אנחנו גם מתקצבים את ביטול החסמים כדי להרחיב את המלאי.

יעקב אשר: אבל אל תפיל הכול על התכנון.

יעקב אשר: החסמים האלה נובעים בחלק גדול ממשרד האוצר.

יעקב אשר: משרד האוצר פתח עכשיו את הכיס.

יעקב אשר: תהיו הוגנים.

יעקב אשר: אתה איש הגון, אני מכיר אותך.

<ערן ניצן: כאשר אתה מסתכל כמה תוכניות הולכות להיות מפורסמות ב-2014, תוכניות מעניינות, גדולות, תוכניות עם "בשר", כמה תוכניות הולכות להיות מאושרות ב-2014-2015, הנתונים לצערנו לא מספיק מעודדים, בוודאי לא כפי שרצינו.

<תומר רוזנר: משרד הפנים לא חושב כמוך.

<ערן ניצן: משרד הפנים שותף לעמדה הזו לחלוטין.

<ערן ניצן: אף אחד בממשלה לא מרוצה מקצב התכנון.

<ערן ניצן: לכן, בין היתר, אנחנו מייצרים את הפלטפורמה הזו.

<ערן ניצן: היא חלק מהפתרון למשבר.

<ערן ניצן: היא זמנית, אבל היא תאפשר לנו גם לסיים את המשבר הזה ואולי גם להיות ערוכים טוב יותר לקראת המשבר הבא.

<ערן ניצן: לגבי הרס הסביבה – זה נושא שעלה גם בהסתייגויות.

<ערן ניצן: באופן עקרוני הוותמ"ל יעבוד באזורים מוּפָרים.

<ערן ניצן: הוא לא יעבוד בתוך שמורות טבע ולא בנגב.

<ערן ניצן: באופן קלסי מדובר על מחנות צה"ל שיתפנו באזורי הביקוש.

<ערן ניצן: האזורים ממילא יהיו מוּפָרים.

<ערן ניצן: אנחנו דווקא בטוחים בנושא הזה, שהוותמ"ל לא יגרום להרס הסביבה אלא להיפך, הוא יוכל לסייע במרקמים העירוניים בתוך תמ"א 35, שמייד נגיע אליה, ובאופן הזה גם להקל על הסביבה.

<ערן ניצן: לגבי הדיור הציבורי – יש לחץ גדול מאוד סביב נושא הדיור הציבורי, אבל בסוף מדובר בנושא קנייני.

<ערן ניצן: דיור ציבורי הוא מימון תקציבי של מדינה שבונה דיור.

<ערן ניצן: זה דיון חשוב וראוי, זה דיון קשה, אבל לדעתנו הוא לא חלק מהקמת קונסטרוקציה תכנונית כזו או אחרת.

<ערן ניצן: פה הפער הגדול שקיים בין גורמי הממשלה וגם נידון בכנסת, העובדה שכאשר אתה מייצר קונסטרוקציה תכנונית זה לא המקום לבוא ולפתור את בעיות הדיור הציבורי.

<ערן ניצן: בסופו של דבר הגענו להבנה עם הוועדה, עם גורמי המקצוע בוועדה ועם יושבת-ראש הוועדה, שנותנת תשובה מסוימת לדיור ציבורי מחוץ לחוק.

<ערן ניצן: דרך אגב, לא תשובה מוחלטת אבל כן תשובה ובשורה שאנחנו מאמינים בה.

<ערן ניצן: אנחנו כופרים באמירה שזה כסף שעובר ממילא.

<ערן ניצן: הוא לא היה עובר ממילא.

<ערן ניצן: הוא יאפשר לנו לשפץ את הדיור הציבורי באופן אינטנסיבי ביותר ב-3 השנים הקרובות.

דוד אזולאי: איפה אתה רואה את הפתרון לדיור הציבורי ומתי אתה רואה את הפתרון לדיור הציבורי אם לא בפלטפורמה הזאת?

<ערן ניצן: ראשית, כפי שציינה יושבת-ראש הוועדה, משרד האוצר צפוי להעביר 200 מיליון שקל לשיפוץ הדיור הציבורי.

<ערן ניצן: זה מהפכה אמיתית.

<ערן ניצן: מעבר לזה, חוק הדיור הציבורי בתוקף.

יעקב אשר: שנבין את המהפכה.

יעקב אשר: היתה חובה של המדינה לעשות את זה במשך 20-30 שנים ולא עשו את זה.

<ערן ניצן: אבל זה עובדה.

<ערן ניצן: חוק הדיור הציבורי נמצא בתוקף ואנשים רוכשים דירות היום, יש כמה אלפי בקשות לרכישת דירות.

<ערן ניצן: גם במובן הזה אני חושב שיש בשורה משום שזה גם מאפשר לאנשים להיות בעלים של דירות אבל זה גם ממלא את הקופה, את הקרן שצפויה להתמלא בכמיליארד שקלים ובכסף הזה, בהתאם להוראת החוק, אין לנו ברירה אלא לעשות דבר אחד ויחיד, וזה רכישה של דירות לדיור הציבורי.

דוד אזולאי: נחיה ונראה.

דוד אזולאי: בסופו של יום כאשר נגיע לרגע האמת יגידו: אין ברירה, המצב הכלכלי קשה, צריך לשנות את החוק.

יעקב אשר: כבר לקחו משם גמ"ח כמה פעמים.

<ערן ניצן: הוצג פה כאילו הממשלה מציגה שהוותמ"ל הוא תכלית הפתרון.

<ערן ניצן: מעולם זה לא הוצג כך, כלומר אף פעם לא הצבענו שהדרך לפתור את בעיית המשבר עוברת בדרך אחת, כמו הוותמ"ל.

<ערן ניצן: כפי שאתה יודע טוב מאוד, ואני יודע שיש לך הרבה ניסיון, תחום הדיור ותחום הנדל"ן הוא רב-ממדי.

<ערן ניצן: מי שפותח במשפט "יש בעיית דיור כי..." ואומר דבר אחד, מראש זה לא נכון.

<ערן ניצן: זה ערב רב של בעיות וגם ערב רב של פתרונות.

<ערן ניצן: הוותמ"ל הוא אחד מהם, וזה לצד הרבה מאוד פתרונות נוספים, שחלקם מגיעים לכנסת אבל חלקם הגדול מצוי באופן מינהלי, של תקצוב חסמים ושל הקמת חברה "דירה להשכיר" ושל שורה ארוכה מאוד של דיונים ופעולות, שקורים גם בין היתר בשעות האלה, מהמע"מ ועד החלטות המועצה, כמו מכרזי מחיר למטרה.

<ערן ניצן: כך אנחנו רואים את זה.

<ערן ניצן: הוותמ"ל הוא חלק מזה.

<ערן ניצן: אנחנו לא מתיימרים להגיד שהקמת הוותמ"ל פותרת את בעיית הדיור בישראל אבל היא חלק חשוב בפתרון הזה לוחות זמנים לביצוע – היתה כאן הערה, לכאורה נטען שלוחות הזמנים ארוכים מדי.

<ערן ניצן: נעשה תמיד מאמץ לקצר.

<ערן ניצן: האינטרס של הממשלה ושל הוועדות הוא לקצר, אבל לוחות הזמנים שסוכמו ביחד עם הצוות המקצועי של הוועדה והיושבת-ראש שלה כן מייצרים איזון בין הרצון הרב לקצר לוחות זמנים לבין המציאות.

<ערן ניצן: בסוף הדברים אורכים זמן, ויש פה אנשים עם ניסיון גם בתחום ההיתרים.

<ערן ניצן: יש זמן בין בשלות התוכנית לבין היכולת לאכוף אותה, בוודאי בתוכניות גדולות ומורכבות.

<ערן ניצן: נדמה לנו שהפשרה בנושא הזה מייצגת איזון ראוי.

<ערן ניצן: היתר הוותמ"ל – חבר הכנסת יעקב אשר ציין את זה.

<ערן ניצן: היתר בנייה הוא דבר לא רצוי על-ידי ועדת תכנון אבל אני רק מזכיר לחבר הכנסת, הסנקציה הקשה הזאת תקרה כאשר הרשות המקומית לא תנפיק היתר, הלכו כבר לוועדת ערר כנגדה, ועדת הערר אמרה לראש הרשות המקומית: תוציא היתר, וגם אז הוא לא הוציא היתר.

יעקב אשר: אז תחפש סנקציה אחרת.

יעקב אשר: אבל אתה הופך אותו פתאום להיות מהנדס, את הפקיד באותה ועדה.

יעקב אשר: הוא יוכל לתת היתר ולעקוב אחרי זה?

<כרמית יוליס: ישימו לו את אנשי המקצוע המתאימים.

<כרמית יוליס: מה החשש?

<כרמית יוליס: הלוואי וזה לא יקרה.

<ערן ניצן: אנחנו מקווים שהאיום הזה לא יתממש.

יעקב אשר: אתם יודעים כמה מורכבוּת יש בהיתר בנייה עד שיש את כל התנאים, את כל המסמכים להיתר?

יעקב אשר: אתם מכירים את זה?

יעקב אשר: מישהו פעם ראה איך מגיעים להיתר בנייה?

יעקב אשר: את זה אפשר לעשות בוועדה על-ידי אנשים שנמצאים מבחוץ?

יעקב אשר: זה לא נכון.

<ערן ניצן: נאמר ששכונות סגורות לא מספקות מספיק תעסוקה.

<ערן ניצן: דווקא תוכניות הוותמ"ל- - -

יעקב אשר: יש לך היום ועדה מקומית שם.

<אריאל וכסלר: מיוחדת.

יעקב אשר: בסדר, אבל היא יושבת שם, היא למדה את המקום, היא חיה את המקום, היא עוקבת אחרי הדברים, יש לה פקחים משלה.

יעקב אשר: מה שאתה אומר הוא הפוך בדיוק, אלא אם כן אתם הולכים להקים מיני-רשויות לרשויות מקומיות סוררות, בסדר, זה משהו אחר.

<כרמית יוליס: אנחנו מקווים שזה לא יקרה.

<אריאל וכסלר: כפי שאמרנו, זה באמת אך ורק בסיטואציה כשהרשות המקומית מסרבת להוציא היתרים.

יעקב אשר: הבנתי, סיטואציה חריפה מאוד, מטורפת מאוד, הכול נכון.

יעקב אשר: תמצא סנקציה אחרת.

יעקב אשר: תעצור מענקי איזון לרשות המקומית, לא יודע מה תעשה, תרביץ לראש העירייה.

<ערן ניצן: חס וחלילה.

יעקב אשר: איימו עלי פעם כאשר הייתי ראש עירייה שאם לא אחתום על הרכבת הקלה יעצרו לי מענקי איזון.

<ערן ניצן: מי איים עליך כך?

<ערן ניצן: אני לא מעלה על הדעת.

יעקב אשר: מישהו מהחשב הכללי.

יעקב אשר: היום הוא איש עסקים גדול.

דוד אזולאי: חבר הכנסת יעקב אשר, אתה זוכר את הסיפור של "גינדי" בחדרה, שהמרפסות התמוטטו.

דוד אזולאי: לא מזמן זה קרה, זה לא אצל הדור הקודם, זה אצלנו.

דוד אזולאי: עם כל המנגנונים שאנחנו מכירים ותראה מה קרה.

דוד אזולאי: תאר לך מה הולך לקרות כאן.

דוד אזולאי: אני לא רוצה אפילו לחשוב על זה.

דוד אזולאי: אחר-כך תקום ועדת חקירה ויבדקו איך קרה לנו דבר כזה.

יעקב אשר: זה גם דבר עקרוני.

<ערן ניצן: עלה עניין של עירוב מסחר ושטחי תעסוקה – התחושה שלנו שהצעת החוק דווקא מעודדת את עירוב השימושים, כך היא מנוסחת.

<ערן ניצן: אנחנו בעד עירוב שימושים, זה דבר כלכלי ונכון, אורבני.

<ערן ניצן: הדבר הזה מוכר לנו היטב.

<ערן ניצן: הרכב הוועדה – אתה הערת על כך.

<ערן ניצן: הוא הרכב שדומה לוות"ל דווקא עם ייצוג-יתר לשלטון המקומי לעומת הוות"ל.

דוד אזולאי: כמה יש לשלטון המקומי, 3 ראשי רשויות מקומיות?

<אפרת ברנד: אחד שבתחומו נמצאת התוכנית ועוד שלושה.

<אפרת ברנד: 4 מתוך 16, אם אני זוכרת נכון, זה רבע.

<ערן ניצן: לוחות זמנים לתכנון – זו נקודה שכבר מיצינו אותה.

<ערן ניצן: מעל כל אלה, ובזה אני מסכם, הוותמ"ל הוא כלי שהממשלה מבקשת להצטייד בו, הוא כלי שיביא גם דיור להשכרה, כפי שהיושבת-ראש כפתה והכניסה להצעת החוק.

<ערן ניצן: אנחנו בטוחים שהוא מייצג את האיזונים.

<ערן ניצן: אנחנו כופרים בהאשמות שנאמרות – לדעתי האשמות קשות, דרך אגב – שלכאורה ההצעה הזאת משרתת איזה אינטרס מסחרי חלילה.

<ערן ניצן: ההצעה הזאת נולדה בצוות 90 הימים והיא מגיעה מתוך הבנה של גורמי המקצוע שאמונים על בעיית הדיור בישראל ועל החלק התכנוני שבה.

<ערן ניצן: אנחנו מקווים שהיא תסייע לנו באמת לייצר חלק מן הפתרונות, שמי שדורש שנייצר אותם, דרך אגב, זה לא פחות מהבית הזה והוועדה הזאת, ובאופן הזה אני מקווה שגם נצליח.

יעקב אשר: אגב, לא ענית לי בעניין הקרקע הפרטית.

יעקב אשר: אפרופו צוות 90 הימים – אעזור לך, אנחה את העד, ברשותך – באותם דיונים של צוות 90 הימים היתה דעה מפורשת של משרד הפנים ושל מינהל התכנון של משרד הפנים בעניין הספציפי הזה.

<ערן ניצן: אהיה פתוח וכן אתך ועם הוועדה.

<ערן ניצן: במשרד האוצר היינו שמחים לאפשר גם לקרקע פרטית ליהנות מן ההגדרות שבחוק, אבל משרד המשפטים, שהוא שותף גדול שלנו במהלך הזה, כל צעד בהצעה הזאת הביא את הפשרה שלו.

<ערן ניצן: למשרד המשפטים לא פשוט עם העובדה שלוועדה הזאת ניתנו סמכויות מהסוג הזה.

<ערן ניצן: הפשרה היתה שזה נעשה בתנאי שזה לקרקע שאיננה קרקע פרטית, ואנחנו נעמוד על זה ועל ההבנה שלנו, אחרת אי אפשר לבקש מהממשלה לתפקד.

<ערן ניצן: בסוף הדיון הזה הוא דיון פנימי שהתחולל בצוות 90 הימים, עלה לממשלה והוחלט לגביו.

<ערן ניצן: אני חושב שלא נכון לפרום אותו כי אחרת הדרך שהממשלה תוכל לעבוד – היא לא יכולה לקדם חוקים או מהלכים.

<ערן ניצן: כל מהלך, מי כמוך יודע- - -

יעקב אשר: אם זה היה ועדת החינוך והיו מדברים על קולגיאליות וחברות וכן הלאה, זה בסדר.

יעקב אשר: אני מסכים שהממשלה צריכה לעבוד ביחד.

<כרמית יוליס: אולי אדבר גם לגופו של עניין, חוץ מכל מערכת ההסכמות וההבנה.

<ערן ניצן: לא מספיק מרשים אותך מערכת ההסכמות?

<כרמית יוליס: מרשים מאוד, אבל בכל זאת, בשביל הפרוטוקול.

<כרמית יוליס: דווקא ערן ניצן הכין לי כבר את כל המסלול לתשובה.

<כרמית יוליס: אני רוצה לפתוח מזה.

<כרמית יוליס: כלומר, המנגנון התכנוני שהצעת החוק מציעה ומבקשת לאשר פה, לא צריך אותי בשביל זה, כלומר יש פה מספיק חברי כנסת שדיברו על זה ונציגי ציבור וכל מי שהיה שותף לדיונים, הדברים מדברים בעד עצמם.

<כרמית יוליס: כלומר, ההסדרה התכנונית פה מורכבת במובן הזה שיש עולם תכנוני שהכרנו בעבר וידענו איך הוא מתנהל, היה בו איזה שינוי בחוק הווד"לים, שעוד הלך והשתדרג, ועכשיו אנחנו מדברים על מערכת שונה לגמרי.

<כרמית יוליס: היא יכולה להנמיך בהיררכיה התכנונית כל מיני נורמות שעמלו עליהן שנים, שעבדו עליהן, שחשבו שזו הנורמה התכנונית הראויה, לטובת אינטרס מאוד-מאוד ברור של דיור, ודיור עכשיו.

<כרמית יוליס: זה אינטרס שגם אנחנו כמשרד המשפטים נתנו לו יד וחשבנו שהוא נכון וראוי, הוא אינטרס ציבורי חשוב במעלה שמצדיק את ההסדרה התכנונית המורכבת הזאת.

<כרמית יוליס: אבל לא בכל מחיר.

<כרמית יוליס: מבחינתנו כש-80% מהקרקע היא קרקע ציבורית ו-20% היא קרקע פרטית זה המקסימום, זה מבחינתנו הגבול העליון.

<ערן ניצן: דרך אגב, להזכירכם, בקרב מיעוטים כן מאפשרים קרקע פרטית.

<כרמית יוליס: נכון.

<כרמית יוליס: ביחס לאוכלוסיית מיעוטים, מכיוון שאין שם ככל הנראה קרקעות של המינהל, גם היינו מוכנים לסטות מהנורמה הזאת.

<כרמית יוליס: אבל מערכת האיזונים פה מורכבת ובעיני מדברת בעד עצמה.

<כרמית יוליס: כלומר, ההליך התכנוני לא רגיל.

<כרמית יוליס: היכולת להתגבר על תוכניות מתאר מחוזיות, על תוכניות מתאר ארציות בוועדה ייעודית לעניין הזה מורכבת, היא לא בלתי אפשרית.

<כרמית יוליס: לטובת המטרה של דיור מהיר, זמין, הליכי תכנון מהירים ו"מסלול ירוק" מאוד-מאוד, סוג של אוטוסטרדה, אפשר לעשות את זה לטובת משבר הדיור ועל מנת להעניק לו פתרונות.

<כרמית יוליס: ועדיין צריך להשאיר אותו כלי ציבורי, הן בהיבט הגופים שיוזמים אותו והן בהיבט הקרקע ובבעלות מי היא, צריך להותיר אותו בידיים ציבוריות שבאמת מכוונות את המשק.

<כרמית יוליס: אגב, אני הרבה יותר רגועה כשזה כך, על אף שאין פה למשל סעיף שמחייב ביצוע תוך כך וכך שנים.

<כרמית יוליס: המטרה היא לסייע.

<כרמית יוליס: אף אחד לא ישמור את התוכניות הללו כך שיקפאו על שמריהן.

<כרמית יוליס: כך אתה יודע שאתה הסכמת לוותר על אינטרס מסוים לטובת אינטרס אחר ואתה באמת יכול להיות שלם ובטוח, אפרופו ללכת לישון בלילה בשקט, לדעת שיש אינטרס ומישהו גם יבצע את התוכניות הללו.

יעקב אשר: אילו תוכניות?

<כרמית יוליס: את התוכניות הללו שהוותמ"ל תאשר.

<כרמית יוליס: אם אתה נותן אותן לשוק הפרטי אז יש לי הרבה יותר חששות, גם ביחס למערכת הלחצים שתופעל בתוך המערכת וגם ביחס לתוצר הסופי.

יעקב אשר: איזו מערכת?

יעקב אשר: את עושה פה מערכת הפוכה, את מרימה אותה גבוה מאוד.

<כרמית יוליס: נכון, אבל אני לא רוצה לתת אותה גם לגורמים פרטיים.

<כרמית יוליס: אגב, חבר הכנסת אשר, רק עכשיו סיימנו, עוד לא יבשה הדיו ועוד לא נכנס לתוקף תיקון מספר 101 לחוק התכנון והבנייה.

<כרמית יוליס: כל המטרה שלו היתה לייעל הליכים.

<כרמית יוליס: זה לא שאתה חוסם אותם ואין להם שום דרך להתקדם כי לא נתת להם את הוותמ"ל.

<כרמית יוליס: יש להם בהחלט דרכים להתקדם.

<כרמית יוליס: הוועדות המחוזיות, העומס בהן ילך ויקטן.

יעקב אשר: זה בדיוק הנקודה.

<כרמית יוליס: אתה מגדיל את הסמכויות לוועדות המקומיות.

<כרמית יוליס: אתה משאיר את הדבר הזה לגופים הציבוריים, את הדבר המיוחד הספציפי הזה שעליו אנחנו מדברים.

יעקב אשר: יכול להיות שיש כאן גם שאלה משפטית, אולי אין תחרות נכונה אם אדם קנה קרקע בשביל לבנות והוא עכשיו נאלץ להמתין.

יעקב אשר: לזה אני לא מתייחס כי לזה יתייחסו אנשים שמייצגים את האנשים הפרטיים.

יעקב אשר: אני אומר דבר אחד, שהאינטרס התכנוני הוא ראשון במעלה.

יעקב אשר: הוא גם נכון יותר, בגלל שאחרת ייווצרו "חורים שחורים" שלא יתמלאו במהרה כי הכלי הזה של הוותמ"ל, האמיני לי, אם יעבוד וילך טוב הממשלה תמשיך עם זה, תירה בזה בצרורות.

יעקב אשר: למה לא?

<כרמית יוליס: אבל לדעתך הוועדות לא יפעלו במהרה?

<כרמית יוליס: זה לא שיש להם הליך מעוכב.

יעקב אשר: אתם בונים את האורבניקה של התכנון לפי מה שטוב למדינה בקטע של מה נגיש לה בקרקעות שלה אבל לא היכן שנמצאים אזורי הביקוש באמת.

יעקב אשר: זה פשוט לא חכם, זה הכול.

<כרמית יוליס: בהקשר הזה, כל הפינוי של מחנות צה"ל בהחלט רלוונטי גם לאזורי ביקוש.

<כרמית יוליס: כל אימת שאנשי משרד האוצר מביאים דוגמאות לתוכניות קלסיות שיילכו לוותמ"ל, תוכניות מורכבות, שמחר בבוקר יגישו אותן, זה לא בקריית שמונה.

יעקב אשר: יש כמה תוכניות כאלה שכבר עשרים שנים ממתינות על השולחן.

יעקב אשר: הן יעופו, אבל זה לא קשור לזה.

יעקב אשר: אני אומר שוב, החשש אפשר להגיד אותו תמיד בכל דבר ודבר, אבל דווקא בוועדה מסוג כזה, שמורידה את הכוח מהוועדות שנמצאות בשטח או ברשויות המקומיות ומעלה אותו למין דבר עם כזו זכוכית מגדלת ענקית, עם כל משרדי הממשלה שחברים שם, עם יועצים משפטיים, עם משרד המשפטים שהוא חלק מכל ההיררכיה הזאת, דווקא שם יהיה הכי פחות.

יעקב אשר: להיפך, להיפך.

<כרמית יוליס: השטח יותר חזק מזה.

<תומר רוזנר: צריך לשים את הדברים על השולחן, חבר הכנסת אשר.

<תומר רוזנר: אני מנסה לעזור למשרד המשפטים אם כי אינני אומר שאני תומך בעמדתו או מתנגד לה.

<תומר רוזנר: החשש הוא מכך שהתוכניות ב"וויפללא" יביאו לעלייה ניכרת בערכי הקרקע ויש חשש שהמסלול הזה ינוצל על-ידי יזמים פרטיים לעשיית ספקולציות.

יעקב אשר: אמרתי גם את זה.

יעקב אשר: הבאתי לכם דוגמה מוועדה מחוזית, מה אני עשיתי כאשר הצלחתי לשכנע את הוועדה המחוזית לטפל בשטחים מסוימים בעיר – זה היה בתעסוקה, כי היה חשוב לעיר שיהיו לה מגדלי תעסוקה, וברוך השם רואים אותם היום – אמרתי: תעשו תמ"א מתכלה.

יעקב אשר: במחוז תל-אביב יש כמה תוכניות, כבר אחרי עיריית בני-ברק, עם תמ"א מתכלה תוך 3-4 שנים.

יעקב אשר: אם לא בנית ולא עשית – חוזר לך לְמה שהיה קודם.

יעקב אשר: לא פגעו לך בזכויות, לא עשו לך שום דבר.

יעקב אשר: להיפך, אתה גורם להם "לרוץ" עכשיו, אתה גורם לכולם "לרוץ" בו-זמנית עכשיו ולעשות ואז מחירי הדירות יירדו.

יעקב אשר: ישבתי מול מתכננת מחוז תל-אביב ומול הממונה על המחוז, גברת גילה אורון.

יעקב אשר: ישבתי מולן ויזמים שהיו מוכנים להיכנס לבני-ברק – שזה היה out of the blue שייכנסו להקים מגדלי תעסוקה בבני-ברק כשיש את רמת-גן ואת תל-אביב ומקומות אחרים – באתי עם תוכניות ועל כל תוספת קומה הייתי צריך להקיא דם.

יעקב אשר: אמרו לי: לא רוצים שיספסרו בזה.

יעקב אשר: הוא יעלה קומה, אחר-כך הוא ימכור וירוויח.

יעקב אשר: אתם יודעים מה, 3 שנים.

יעקב אשר: אם המינהל מוציא היתר, מתחיל לחפור, מתחיל לעבוד – נשאר לו, ואם לא – הביתה.

יעקב אשר: גם פה אפשר היה לעשות את זה.

יעקב אשר: תראו כמה סעיפים הכנסתם בהצעת החוק הזאת, אז דבר כזה אי אפשר היה להכניס בתוכה?

יעקב אשר: משהו מתכלה, ואז אתם גורמים ל"בום" אחד בתקופה קצרה מאוד, בתוך 3-4 שנים, מכל החזיתות, גם החזית הממשלתית על קרקע מדינה, גם החזית הפרטית, גם פה וגם שם – עשינו את זה.

יעקב אשר: ואם לא אז צולעים בזה יותר, בונים במקומות שיהיה להם הרבה פחות ביקוש.

דוד אזולאי: תודה רבה לחבר הכנסת יעקב אשר.

דוד אזולאי: אני רוצה לנצל את ההזדמנות שאני ממלא מקום היושבת-ראש ולשאול שתי שאלות.

דוד אזולאי: דבר ראשון, לגבי התוכנית שאישרנו כאן לא מזמן על הרפורמה בתכנון ובנייה.

דוד אזולאי: יש כבר תקנות?

<כרמית יוליס: פטור מהיתר – נחתם וייכנס לתוקף ב-1 באוגוסט.

דוד אזולאי: אני שואל אם יש תקנות ומתי, שהדברים האלה יירשמו לפרוטוקול.

<כרמית יוליס: לפטור מהיתר – כן, הן כבר נחתמו על-ידי השר.

<אפרת ברנד: לפטור מהיתר התקנות נחתמו.

<אריאל וכסלר: חלק ניכר מהחקיקה עוסק בנושא הסמכויות להעברה של תוכניות.

<אריאל וכסלר: זה ייכנס לתוקף ב-1 באוגוסט.

<אריאל וכסלר: יש ערמה של תוכניות שהיו בסמכות ועדה מחוזית ועכשיו הפכו להיות תוכניות בסמכות ועדה מקומית.

<אריאל וכסלר: בעניין הזה עושים עכשיו פילוח.

דוד אזולאי: אני יכול לבקש – ואני מאמין שזה על דעתה של היושבת-ראש, אם היא תתנגד לזה אני אסכים אבל אני חושב שהיא תשמח – נוכל לקבל את התקנות הללו אלינו?

<אפרת ברנד: בוודאי, נעביר אותן לוועדה.

דוד אזולאי: אני יודע מאנשים שעוסקים בזה שבאוגוסט אמורות להתפרסם התקנות אבל בינתיים אין עדיין תקנות.

<כרמית יוליס: תקנות שהן תנאי לכניסת החוק לתוקף, על זה אדוני מדבר?

דוד אזולאי: כן.

<תומר רוזנר: התקנות לגבי תוכניות שזקוקות להסכמת "פקיד היערות".

<תומר רוזנר: ..

<אריאל וכסלר: הן בשלבי עריכה.

דוד אזולאי: אני יודע רק דבר אחד, שבזמנו – ויתקן אותי היועץ המשפטי של הוועדה – נדמה לי שאחד התנאים שלנו באישור החוק היה שהתקנות יבואו לוועדה עוד לפני 1 באוגוסט.

דוד אזולאי: נכון, אדוני?

<תומר רוזנר: לא, אין תנאי כזה.

<אריאל וכסלר: התקנות של סעיף 83 הן לא תנאי לכניסת כל החוק לתוקף.

<אריאל וכסלר: מה שבעיקר נכנס ב-1 באוגוסט – לרפורמה יש שתי ליבות, ליבת התכנון וליבת הרישוי.

<אריאל וכסלר: בנושא ליבת התכנון, כאשר עיקר השינוי זה תוכניות שעוברות לטיפול בוועדה המקומית, זה בעצם הביזור הגדול שנעשה – התקנות בעניין זה נכנסות לתוקף ב-1 באוגוסט.

<תומר רוזנר: כמה תוכניות יעברו להערכתך?

<אריאל וכסלר: בוחנים את זה עכשיו, יש צוות שפותח ממש תוכנית-תוכנית ובודק מתי הופקדה.

דוד אזולאי: בכל אופן, אני מבקש, אם יש את התקנות הללו, להעביר אותן לוועדה בבקשה.

<אפרת ברנד: את התקנות על פטור מהיתר.

<אפרת ברנד: אין בעיה.

דוד אזולאי: תודה.

דוד אזולאי: הדבר השני, יש לי שאלה כללית להשכלתי.

דוד אזולאי: בהצעת חוק הוותמ"ל שמחר הוועדה אמורה לאשר – אני מקווה שלא, אבל נניח – אני רוצה לדעת האם יש תמהיל של דירות גדולות וקטנות באותם בניינים או שהמושג הזה בכלל לא קיים?

<אריאל וכסלר: נושא תמהיל דירות קטנות וגדולות מוסדר אצלנו במסגרת הנחיית שר.

<אריאל וכסלר: כל תוכנית, בלי קשר- - -

<תומר רוזנר: אדוני טועה.

<תומר רוזנר: זה הוסדר בחוק התכנון והבנייה.

<אפרת ברנד: בכל מקום שלא נקבעה הוראה- - -

<תומר רוזנר: זה חל בכל תוכנית שיש בה יותר מ-100 יחידות דיור, וברור שהתוכניות האלה נופלות בגדרי הסעיף האמור, חייבות להיכלל, למיטב זיכרוני, 20% דירות קטנות, כאשר כמובן למוסד התכנון יש אפשרות לסטות מהכלל הזה אם יש מספיק דירות קטנות.

<אריאל וכסלר: לשר הפנים, בלי קשר לווד"ל, יש סמכות.

<אריאל וכסלר: זה בעצם משהו שהוא מעביר מסמכותו.

<אריאל וכסלר: בכל מקרה, במינהל התכנון בודקים את זה כבר קרוב ל-3 שנים, כל תוכנית בודקים שהיא בתמהיל כזה.

דוד אזולאי: עוד מישהו רוצה להוסיף דבר מה?

<אריאל וכסלר: אולי נסיים את נושא התשתיות.

<אריאל וכסלר: אני מבקש להעלות נושא שחורֶה לנו בנוסח הנוכחי.

דוד אזולאי: לא, לא.

דוד אזולאי: אנשים פה עייפים, הם נמצאים פה מהבוקר.

<אריאל וכסלר: זה לא נושא של מה בכך.

<אריאל וכסלר: אני חושב שצריך פעם אחת ולתמיד להבין מה הסיפור.

דוד אזולאי: לא.

דוד אזולאי: אל תצפה לזה.

דוד אזולאי: יכול להיות שמירי רגב היתה מאפשרת את זה, אבל לא אני.

דוד אזולאי: בכל אופן, אני מודה לכם.

דוד אזולאי: תודה רבה.

דוד אזולאי: אני נועל את הישיבה.